Pogba Hrang Real Madrid An Ngamsang Deuhdeuh – Times Of Chinland\nPogba Hrang Real Madrid An Ngamsang Deuhdeuh\nReal Madrid le Man United laitlan Pogba thuhla khal reh lampang aiin a sosang deuhdeuh sawn ih a hnok sinsin.Tui season ih cangse zet Real Madrid cu Coach Zidane thawn remthat awk ciamco an tumih thaal lei awk caan ah player thatha lei an tum. An lei duhmi pawl khal tarlang rero zo a si ih President Perez duhmi aiin Coach Zidane ih duhmi pawl cu lei ngah an tum hleice mi a si.\nZidane ih duhmi lakah a rampi Man United laitlan Pogba a tel ih hlawh tamzet tlunah man tamzet thawn lei an tum. Pogba khal in Real Madrid vek club tha cu zokhal ih leh duhnak hmun a si tiin a rak rel ve zo.\nCulawng siloin Pogba cun Real Madrid player lakah hlawh tambik a si ding le an hnenih luh pawi tinak a nei lo tikhal in thawmvang a tamzet. Tuah Pogba in Man United hrang kar khat ah £290,000 a hlawh ih a tlunah Ssanchez cu Man United player lakih hlawh tambik a si.\nPogba cun Sanchez hlawhzat hlawh a beisei ve thlangih contract thar ngan a duh.Asinan,Man United thuneitu pawl cun 2021 lawngih contract cem lai ding Pogba cu contract thar thuhla ah an kawm hrih lo.\nCutilai in Spain club tha Real Madrid cun Pogba cu hlawh tamzet pek an huam tlunah £125m lei an ngam ti a si.\nOdoi Duhtu An Pung Deuhdeuh ,Chelsea In An Thlem Rero Ve


Staff Notation Thawn Falam Tong In Khristian Hlabupi Thar A Suak Zo - Chinland Today Media\nStaff Notation Thawn Falam Tong In Khristian Hlabupi Thar A Suak Zo\nAugust 18, 2015 5:54 am·1 comment\nZuk: Rev. S. Hlawn Hmung in Staff Notation thawn suahmi Khrihstian Hlabupi thar a ken lai. Zuktu: Salai Lal Nun Uk\n– Salai Lal Nun Uk\n2015 kum July thla lai ah Staff Notation thawn Falam tong in Khristian Hlabupi thar an suah zo thu theih a si. “Bu thawng thum suah ding ti si nan a sualmi a um pang le remsal duh ah bu thawng khat lawng kan suah hrih” tiah Falam Baptist Pawlkom (FBP) zung ih Calai sungtuan Pastor Biak Run Thang in a sim.\nKhristian Hlabupi, Staff Notation in a suah theinak dingah kum thum lenglo caan an lak thu, ca nam hlan ah vei (5) lenglo an zoh sal thu Staff Note thawn Khrihtian hlabupi cangsuak committee ih Music Editor Rev. S. Hlawn Hmung in a sim. “Kan hlan kum (30) le kum (20) ah Si Zang le Tedim in Staff Note hlabu pi an rak nei zo. Sinan Music editor ngaingai an rak nei lo. Tui Falam tong ih kan suahmi hi ka diriam bik” tiah Rev. S. Hlawn Hmung in a sim.\nChin khawvel ah Staff Notation thawn Khristian hlabupi nei lakah Falam hi a pathumnak kan si. Staff Note thawn hlabupi a rak nei hmaisabiktu hi Si Zang an si ih 1985 kum sehvel ah an tuah. “Tonic Solfa ih tuanmi hlabupi khal kan suah rero thotho ding” tiah Pastor Biak Run Thang in a sim.\nStaff Note thawn Khristian hlabupi a suah theinak dingah a tulsammi sumpai pawl cu Rev. Dr. Biak Hlei Mang le Daw Hniar Mang tei’ innsang in hringtu an pa, Pu Sia Mui (tlei) hngilhlonak ah ti in FBP ah an pekmi a si. “Mi hlutmi man nei ih kan zuar rero nak cu neta suah duh leh sal tikah hman ding ah a zin fangfang in kan zuar” tiah Pastor Biak Run Thang in a sim bet.\nTu ah Staff Notation Khristian hlabupi hi FBC, Ygn ah siseh, FBA, Falam ah siseh; LBA le FBP zung pawl ah siseh bu khat thawng thum in an zuar rero.\nThuthangtha Simlai Ah Sudan Pastor Kaih Tuar\nMichigan Pastor Meithal Kahnak Ruangah Thi\nUkrain Ram Hruaitu Ah Pastor\non August 25, 2015 at 8:33 am\nTampin suah thei zuam uh, Ram dang a thleng mi pawl khalin kan lo cah duh nasa ding.


PART II: BAIBAL CATHIANG AN POMDAN TLANGPI - Hre Mang\nPART II: BAIBAL CATHIANG AN POMDAN TLANGPI\nZiangtin, zo in zo ih nganmi ca pawl cu Pathian thawkkhummi, Pathian thutak asi tiah ziangtin an rak pom in an rak cohlang in senpi hman dingah an rak nemhnet?\nA. Ahmaisa bikah, kamsang nganmi asi maw?\nAtlangpi thu in ca ngantu cu kamsang asilole dungthluntu asi maw? ti an zoh hmaisa bik. Ziangah tile Pathian in a rak simcia vekin "An tong dingmi ka sim dingih ka thupekmi pawl hmuahhmuah cu mi senpi hnenah an simtheh ding" a tivekin kamsang le Dungthluntu pawlin an simmi thu cu Pathian hnen ihsin a ra mi thu an asi (Daan.18:18). Kamsang pawl thusimmi pawl cu milai duhnak vekin simmi an si loih Thlarau Thianghlim in a simter vekin Pathian thu an simzia khal Piter in a sim (II Pit.1:21). Micaiah in a sim vekin kamsang pawl cu Pathian in a thu cu milai hnenah a simsuaknak ih a hmanmi hmarua men an si ( I Siang.22:14). "Lalpa in hitin a sim" timi tongkam hi Thuthiang sungah hmun tampi ah kan hmu thei.\n1) Thuthlunghlun (TH)\nMoses hi Pathian kamsang pawl lakah ca ngantu hmaisa bik asi vekin a ca nganmi pawl cu TH ih thu hramnpiah a cang. (Joshua 1:7-8) ihsin malakhi 4:4 tiangah Moses ih daan thu an simnak kan hmu thei. Isreal pawlin Moses ih nganmi thu pawl cu olten Pathian thu asi tiah an pom. Ziangruangah tile Moses kha Pathian thawn hmaiton in an be aw theu asi ti kha mipi pawlin an thei (Mipum.12:8), a thu pawl kha cabu sungah a rakkhum asi (Suah.34:27; Daan.31:9).\nMoses cun canvo tha, Pathian thawn hmaton in biakawk theinak a rak neiih larnak le mangah si loin hmaton in Pathian hnen ihsin a thu sim ding pawl kha a rak dawngih cuticun a nih in mipi hnenah thu cu a aupi. Asinan, amah hnu ah amai aiawhtu ding kamsang midang an um. Moses ih thih hlanah Pathian in amai miphun lak ihsin kamsang dang a hril dingih anih in Pathian hnen ihsin Pathian thu cu mipi hnenah a aupi ding thu cu rak sim ciami asi (Daan.18:18). Hi tawkah Pathian in a simciami cu Isreal pawl lakah Pathian in kamsang pawl hmangin thu a simmi pawl cu a famkimih (Daan.13:1-5) hrihlo ih, cui an simmi a famkimnak a tawpnak cu Kamsang Zesu Khrih ah a thleng (Jn.1:21;Dung.3:23). Hebru cabu sungah ca ngantu in a simmi cu," Khuahlanah Pathian in kamsang pawl hmangin thu a rak simih a tu ahcun a Fapa hmangin kan hnenah thu a sim" ti asi (Heb.1:1-21). Thuthiang lala in Pathian thawkkhummi thu casungih nganmi pawl cu khuimi an si ti theihtheinak a sim.\nKan sim zovekin Moses cu Pathian palai a sizia mi zapi theih a siih a thu simmi pawl cu Pathian hnen ihsin a ra mi Pathian thu asi tiah zohman ello ten an pom. Cuvek thotho in kamsang dang pawl khal an thu simmi le an hnatuan in Pathian palai an sizia cu mipi theih an rak si. Cuitlunah kamsang pakhat le pakhat an thu simmi le an canganmi le Pathian thu an dawnmi pawl cu Pathian hnen ihsin a ra mi Pathian thu asizia an theihpi aw. Joshua in Moses ih canganmi pawl cu Pathian thu vekin a pom. Cun Maikhah in Isaiah ih thu simmi pawl kha a sim (Mai.4:1-4; Isai.2:4. Daniel in Jeremiah ih thu simmi pawl kha a pom (Dan.9:2).\n2) Thuthlungthar (TT)\nThuthlungthar khal hi Thuthlunghlun vekin pomdaan tlangpi nei in pommi an si. Ca ngantu cu kamsang lole Dungthluntu an si maw? ti cu an thusut mi asi. Paul in Ephesian pawl hnenah ca a kuat tikah ziangkim an thei zoih kamsang le Dungthluntu pawl tohmi hramah hram tohmi an si ti thu a sim (Efe.2:19-20). Dungthluntu timi cu Khrih ih nun, thih le a thawhsalnak rak thei le hmu ih Khrih amah rori in leitlun hmun zakipah Thuthangtha simdingah mawhphurhnak a pekmi an si (Lk.24:46-49; Dung.1:8). Annih pawl cu Zesu’i hnen ihsin thu a dawngsawngtu an siih Zesu amah rori in Thuthangtha sim dingah mawhphurhnak a pekmi an si. An hmuh le an theihmi thu pawl kha sim vivo dingah thupekmi an si. An thih hlanah Thlarau Thianghlim a ra dingih ziangkim thu a sim thluh hai ding thu kha an hnenah Zesu in a rak kamcia (Jn.14:26). Annih pawl cu AD kum 100 nak sungih Pathian kamsang pawl an si. Zesu in Thlarau Thianghlim a rat tikah thu ziangkim a theihter tlunah hmailamah a thleng ding thu pawl tiang a theihter ding thu a rak kamcia hai (Jn.16:13). Curuangah annih pawl cu TH san lai ih kamsang pawl vekin Pathian hnen ihsin an thu dawnmi sim suakin cabu sungah khumtu an si. Piter khalin a simmi thu cu kamsang pawl simmi thu thawn a hlutzia an bang awk thu a sim (IIPit.3:1-2).\nKawhhran pupa pawl kha Dungthluntu pawl kekar thluntu an sinan Dungthluntu pawlih dinhmun hleice kha an thei ih an dinhmun le an canvo vek co in an simaw dah lo. Clement of Rome kha (AD.30-100) Dungthluntu pawl san laiih nung a rak siih Paul khan Pathian thawkkhummi thu a simin cabu sungah a ngan asi ti a theitu asi. Asinan, amah le amah cu Dungthluntu sinak dinhmun nei in le a ca nganmi pawl kha Dungthluntu pawl ca nganmi vekin Pathian thawkkhummi asi tiah ziang tik hmanah a sim dah lo. Ignatius (AD.117) in amai dinhmun le Dungthluntu pawl dinhmun kha danglam zetin a theiih Dungthluntu pawl tuar vekin martar in a thi ve nan a damlaiah Dungthluntu pawl canvo vek co in a sim aw dah loih Dungthluntu Paul, Piter le Dungthluntu dang pawl kha upatnak a pek sawn hai asi.\nThuthlungthar sungih Baibal pawl cu an zaten Pathian thawkkhummi an si. Ziangruangah tile Dungthluntu le kamsang pawlih nganmi an siih Pathian thawkkhummi vekin nganmi an si ruangah asi.\ni) Thuthangtha Mathew kha Dungthluntu ih nganmi a siih Pathian thawkkhumi asi.\nii) Mark kha Pathian in mawhphurhnak a pekmi kamsang a rak si. (Dung.12:25; KK Tim.4:11).\nPiter thawn a neihniam aw zetmi an si.Papaias, Hieropolis ih Bishop tuanmi, Dungthluntu san lai ih rak nung in hitin a ngan (AD.70-140), "Mark kha Piter ih tonglettu ah a cangih Piter thawn rawngbawlnak an neih hnu ah Zesu’i tongkam le a simmi pawl kha cabu ah a ngan." Papaias in Mark Thuthangtha kha Piter in Zesu’i thu a simmi asi tiah a sim. Cutin kan ti tikah Mark ih cangannak ah Thlarau Thianghlim a tello kan tinak asilo. Mark Thuthangtha sungih Zesu thu ngami pawl hi Mark in Piter hnen ihsin thu a dawnmi pawl an si tinak sawn asi.\niii) Luke kha Dungthluntu cu a rak si lo nan kamsang a rak si ( Kol.4:14; Philemon.24)\nDungthluntu pawl thawn hnatuan tlang an rak si. Kum zabi 2 laifangih a thi mi kawhhran pupa pakhat, Justin cun Luke khan Dungthluntu pawl thuneihnak vek thuneihnak a nei asi a ti, ziangruangah tile Paul ih kaitlun asi ruangah a ti.Irenaeus in hitin a sim ( kum zabi 2 laiah): "Piter le Paul in Rome khua ah kawhhran an din laiah Mathew cun Thuthangtha a nganih, a sim khal a sim. An thih hnuah Piter ih dungthlun le tonglettu, Mark in Piter ih thu simmi pawl kha cabu ah tuah tahratin kan hnenah thu in sim. Cuvek thotho in Paul ih dungthlun Luke khalin Pawlih simmi thu pawl le an rawngbawlnak thu pawl kha cauk ah ngan tahratin kan hnen ah thu in sim".Tertullian, Carthage ih theologian (Pathian thu thiam sang)(AD.196-212) khalin hitin a sim: " Mark in Piter ih thu simmi le Luke in Paulih thu simmi an sim salnakah , zozo khalin an ca nganmi pawl cu an pu le hnen cio ihsin an dawnmi thu a si tiah a ti (51/252).\nLuke amah rori khal ca a ngan tikah Khrih nunnak, a thihnak le a thawhsalnak thu pawl kha mitih hmutu pawl hnen ihsin thudawnmi vekin a sim.\niv) John kha a dungthluntu a siih Thuthangtha pakhat, cakuat pathum le thupuan pakhat a ngan.\nv) Paul kha a dungthluntu a siih bu 13 a ngan .(Romans, I le II Korintian, Kalatian,Efesian,Philipian, Kolosian, I le II Thesolonika, I le II Timote, Titus, le Philemon). A cakuat pali sung lawngah amai hmin a ngan tel lo.\nvi) Hebrew Baibal ngantu zo asi ti tutiang theih a si hrih lo.\nMi tampi cun Paul ih nganmi asi tiah an zum. Clement of Rome; Clement of Alesendria (AD.150-215); Origen (scholar) (AD.185-254) pawlin Paul ih ngami a si an zum. Origen in hitin a rak sim, "Hebrew Baibal hi a sung thu pawl cu Paul ih ruahnak asilole a simtheumi thawn a mil aw mi an si. Asinan, a ca ngandan zoh tikah Dungthluntu pawlih thu theitu in an zirhtu pawl ih zirhmi kha ca sungah an nganmi asi ding ti ka zum.Curuangah zokhalin Paul ih ngami a si an ti ahcun mawhsiat ding asilo. Ca ngantu taktak cu Pathian lawngin a thei".\nCuruangah, Hebrew ca ngantu in a sim vekin, ca ngantu cun Khrih thu a theihnak cu mit ih hmu tu pawl hnen ihsin theihsawngmi asi ih, Khrih ih thu a simtu le a ngantu pawl hnen ihsin a theihsawngmi asi thu a sim (Heb.2:3). Curuangah ca ngantu cu Dungthluntu a siloih kamsang pakhatkhat asi thei ding tiah an ruat. Adungthluntu pawl cun an mit in an hmu ih an hna ih an theihmi thu pawlkha an simin an ngan. Cuvek thotho in Paul khal khan Pathian hnen ihsin a dawnmi thu a simin a ngan. Curuangah himi ca ngantu hin Dungthluntu pawl hnen ihsin thu a rak dawngih a rak siarmi pawl kha cabu sungah a nganih Paul ih simmi pawl hi a rak ngan tlangpi bikmi asi ding tiah mi tampi cun an zum.\nvii) James, Zesu ih unau (Mth.13:55) in Zesu’i thawhsalnak a rak hmu ih (I Kor.15:7), Dungthluntu asi (Kal.1:19). Cule Jerusalemah kawhhran hotu a rak tuan (Dung.15:13; Kal.2:9) ih amah in amai hmin nganin cakuat pakhat a rak ngan (James 1:1).\nviii) Piter, TT ah cabu pahnih ngantu cu dungthluntu larzet a rak si. Silvanus kha a cangantu ah a hmang (I Pit.5:12).\nix) Jude, Zesu’i unau pa ( Mth.13:55) in kamsang thuneihnak thawn Jude cakuat kha a rak ngan (Jude 11).\nB. Daan tlangpi pahnihnak\nCa ngantu pawl an pawimawh tlukin a rak dawngsawngtu pawl khal an pawimawh zet asi. Ziangruangah tile Pathian thu cu Pathian palai pawlih phuanmi lawng si loin Pathian fa le pawl hnenah nganmi a siih zovek milai pawlin an rak dawngsawng hmasa ti hi a thupi zet.\n1) A hramthawk ah miburpi in rak cohlanmi le hmanmi asi maw?\nBaibal bu pawl cu Pathian minung pawlih rak cohlanmi an si. Ziangruangah tile Pathian kamsang cu mi zapi theih an siih an thu simmi Pathian hnen ihsin a ra thlengmi khal Pathian minung pawlin an thei. Paul in an thu simmi pawl cu milai thu men vekin an rak dawng loih Pathian thu vekin an rak dawnzia thu kha Thesolonia pawl hnenah ca a kuat tikah a sim ( I The.2:130). Adang zawngin kan sim asile Pathian Thlarau in Pathian fale pawl thinlung sungah hna a tuanih Pathian thu, kamsang pawl hmangin a simmi cu an thei. Geisler le Mix in an simmi cu, Thuthiang tehfung hi milai theihnak in kawhhran tawn khawm awknak menah tuahsuak mi asilo. Thlarau Thianghlim hnatuannak in Pathian Thutak theihtheinak a pek haimi asi an ti. Zesu in 'ka tu pawlin ka aw an thei' a ti (Jn.10:27).\nCuticun Pathian Thlarau in zumtu pawl thinlung sungah hna a tuannakin Pathian thutak kamsang pawl hmangin Pathian in a rak theihterih kamsang pawlin an rak nganmi pawl cu an theithei asi tiah an sim. Pathian Thlarau Thianghlim hnatuannak tel loin zumtu pawlin Pathian hnen ihsin thupuan dawn theinak an nei loih Pathian thu theihtheinak khal an nei lo a si. Pathian in a thu a simmi pawl cu thilmak le hminsinnak pawl thawn a theihter hai theu (Dung.2:22; II Kor.12:12; Heb.2:40.\nAsinan, acancan cu Thuthianghlim asi tiah pom zo mi pawl hi kum reipi hnuah ringhleltu an suak theu. Thuthimnakah, Thufim, Thusimtu, Solomon hla, Esthar, Ezkiel pawl kha BC 400 hlanah Thuthiang vekin an rak pom zo nan, AD kum zabi pakhatnakah mi hrekkhatin an rak ringhlel. Thupuan kha kawhhran pupa pawl (Polycap AD 150; Justin Martyr AD. 140; Irenaeus AD.170; Clement of Alexandria AD. 200) pawlin Pathian thupuan vekin an rak pomzo nan, AD kum zabi 3 ah fehsual ( Montanists) pawlin an rak ringhlel.\nTheih dingmi pawl:\nPathian in a thu kamsang pawl a theihterih a ngan ter tikah a rak dawngtu mipi zumtu an ummih anmah in Pathian thutak asi tiah an thei lohli. Curuangah a lehhnu kum ziangmawzat hnuah rinhlelhnak le sawiselnak a um sal theu mi cu zumtu diktak hnen hnakin Pathian Thlarau in a cencilh lo mi pawl hnen ihsin asi theu.\nCuticun kawhhran Council ( tawn khawmnak) an rak tuah ih Baibal thu an rel tikah an rak zohmi cu zo ih ngami a siih kum zabi pakhatnakah zovek mipi in an rak dawngin an cohlang, ziangtin Pathian thu asi tiah an rak pom ti pawl hi an rak zoh bikmi asi.\n2. A thuneihnak\nBaibal ngami cu zoin ziangvek tikcu ah ziangvek dinhmunah a ngan? Ziangvek minung pawlin Pathian thu vekin an rak pom ti theihfiang tikah lungkimtawktak theihtheinak a um lawng si loin ziangtlukin a sungih thutak cu a dik ih thuneihnak a nei ti zohfiang asi theu. Pathian cu Amah le Amah a kalh aw thei lo ih kamsang hmangin thu a simmi pawl khal a kalh aw thei lo. Curuangah Thuthiang bu khat cun a hlanih thuthiang pawl thawn a thu in a rem aw ding asi. ( Dung.17:11; I Jn. 4:1-6), cui tlunah leitlun milai thuanthu thaw khalin a kalh aw thei lo. Thuthimnakah mi hrekkhatin James le Jude hi Baibal asi ngaingai maw tiah an ringhlel. Ziangruangah tile James in zummnak thu a simmi hi Paul ih zumnak thu a simmi thawn a kalh aw asi an ti . Martin Luther hman in himi cauk cu a nep deuh ah a rak ret an ti. Asinan, Paul le James hin mibur dangdang hnenah le thubuai dangdang ruangah ca an rak nganih an tumtahnak a dan vekin an sim duhsan khal a dang ih Thutak ahcun zianghman kalh awknak a um lo asi ti an theih hnu lawmngah James cakuat hi Pathian thutak asi tiah an pom thei sal. Cun mi hrekin, Jude hi Apocryphal cauk sung ihsin thu lakmi a neih ruangah an ringhlel ih Pathian thutak asi ding maw tiah an ti. Jude hin Apocryphal sung ihsin ( cang. 14,15) kha Enoch 1:19 ihsin a lakmi asi tiah an ti ih Jude cu Biabal sungah telh dingah an thukthun. Asinan, Jude in Enoch cauk sung ihsin a lakmi a um ruangah Enoch cauk kha thawkkhummi asi tinak asi cuang lo ih Paul khalk han zumlo tu pawl hnen ihsin a lakmi a rak um ve thu kan hmu ( Dung.17:28; Tit.1:12).\nHitawkah, pahnihnak ih an tehfung cu thutheihnak asi. Zumtu pawlin Pathian thu cu huham cahnak thawn a ra mi asi tiah an zum. Hebru Thuthiang sungah Pathian thu ih thiltitheinak cu kan hmu, "Pathian thu cu a nungih a cangvai tlunah khandaih hriam hnakin a hriam sawn ih milai sunglam thlarau nunnak khal a sun tlang thei asi tiah a sim Heb.4:12). Pathian thu cu huham cahnak a neiih milai thinlung sungah hna tuan in an sunglam nunah danglamnak a neihter thei.\nEsthar, Solomon Hla, le Thusimtu pawl hi an thuneihnak thu ah mi rinhlelh an rak kai. Esthar ca ngantu hi kum zabi pakhatnak lawngah an thei suak salih a thu sungah Pathian voikhat hman a tel lo ruangah an ringhlel. Solomon ih hla, ngai awknak thu a simnak pawl le Thusimtu, thil tha lo zawng hlir ih hmuhdan simnak pawl kha Pathian thunung asi thei ding maw tiah an ringhlel. Asinan, Pathian hnen lawngah ziangkim a famkim zia le Khrih ah mi-lungawi a kimnak thu an simnak pawl an hmuh suak tikah an zumih anpom.


2 Timote 1 (2 Timothy 1)\nHnenih Paul Cakuat Pahnihnak\nPaul in Timote hnenih a cakuat pahnihnak sungah Timote cu mino a si ih a rualpi le bawmtu a si bangtuk in pumpak ruahnak pekmi tampi a tel. A thu tumtah bikmi cu: tuartheinak thu a si. Timote kha Jesuh Khrih thu theihpitu a sinakah rinsan tlak zetih ṭang dingah ruahnak a pek ih thazaang khal a pek. Thuthang ṭha zirhnak dik le Thukam Hlun khal ṭhatein kaihnget dingah, dodaltu le harsat tuarnak tampi a um khal le Thuthang ṭha phurtu le zirhtu ṭuanvo nei dingah a forh ih tha a pek.\nTimote cu, “Aatthlak le ziang thei lo thu elawknak,” sungih tel ve pang ding kha ṭih a nunzia thu a sim ih ralrinnak a ce in a pek. Cu bangtuk thu elawknak hin ṭhatnak zianghman a suahpi lo, a ngaitu pawl a siatsuah meen a si, ti thu a sim.\nPaul in Timote thucah a duh bik mi cu: amah Paul nunnak le tumtah mi  zumnak, thinsaunak, duhdawtnak, tuartheinak le hremnak tuar theinak tla kha zohṭhim dingah a theihter sal a si.\nThu hramthoknak (1.1-2)\nThangṭhatnak le forhnak (1.3-2.13)\nRuahnak le ralrin peknak (2.14-4.5)\nPaul ih dinhmun (4.6-18)\n1Khrih Jesuh thawn kan pehzom awknak ruangih in tiam ciami nunnak thu phuang dingah Pathian lungkimnak in Khrih Jesuh ih tirhthlah keimah Paul in, 2ka duhdawtmi ka fapa Timote na hnenah ca ka lo kuat. Pathian kan Pa le Khrih Jesuh kan Bawipa in ngilneihnak, zaangfahnak le daihnak lo pe hramseh.\nLungawi Thu Le Thazaang Peknak\n3Ka pu le ka pa ih an rak rianmi le thinlung thiangte ih ka rian vemi Pathian hnenah lungawi thu ka sim. A sun a zanih ka thlacamnak ih nangmah ka lo theihtinte in Pathian hnenah lungawi thu ka sim a si. 4Na mitthli a tlak kha ka cing ringring ih ka lungawinak tlamtling dingin lo tong thei ningla ti ka duhzet. 5Zumnak fel na neihmi kha ka ciing ringring. Cuih zumnak cu na pi Lois le na nu Zunis in an rak neihmi zumnak a si. Atu khalah cuih zumnak cu na nei lai a si, tiin ka zum. 6Curuangah na lu parih kutsuannak ka tuah laiih Pathian ih a lo pekmi laksawng kha nung ringring dingin kilkhawi aw tiah ka lo theihternak a si. 7Ziangah tile Pathian ih in pekmi Thlarau in ṭihhrutmi ah in tuah lo; cahnak huham, duhdawtnak le mah le mah uk-awk theinak in in khatter sawn a si.\n8Kan Bawipa ih thu cu mi sim dingah na ningzak hlah. Khrih hrangih thawng a tlami keimai hrang khalah na ningzak hlah. Pathian ih thazaang a lo pek vekin Thuthang ṭha hrangah zonzaihnak tuar ngam sawn aw. 9Pathian in amah ih minung si dingah in ko ih in rundamsuak zo. Cutiih in rundam suaknak cu kanmah tuah theimi kan neih ruangah a si lo, a zaangfahnak le tumtahnak a neihmi ruangah a si sawn. Hi a zaangfahnak cu Khrih Jesuh hmangin caan hramthok hlan ihsin in rak pek zo. 10Asinain in Runtu kan Bawipa Khrih Jesuh a ratnak sungin atu-ah kan hnenah a langter a si. Thihnak ih hmual cu a cemter ih Thuthang ṭha sungin kumkhua nunnak a langter zo.\n11Pathian in Thuthang ṭha phuang dingah tirhthlah le zirhtu ah i hriil zo. 12Hi bangtuk ih ka tuarnak cu cutiih in hriilnak ruangah a si. Sikhalsehla ka rinsan ngah-mi hi zo a si ti ka theih ruangah hnangam lunghmuinak ka nei. Curuangah a kut sungih ka kiltermi * 1:12 A kut sungih ka kiltermi: timi hi Ka kut sungih i kiltermi ti khal a si thei. thil cu cuih Ni a thlen tiangin himte in amah in a kilkhawi ding tiah fiangtein ka thei. 13Ka lo zirh ciami thudik cu hngetzet in kai ṭha awla na thlun ding le na zohṭhim dingah re ṭha aw. Khrih Jesuh thawn kan pehzom awknak ruangih kan ta a si mi zumnak le duhdawtnak sungah um ringring aw. 14Kan sungih a nungmi Thlarau Thianghlim ih cahnak in na hnenih a lo pekmi thil ṭha pawl cu kil ṭha aw.\n15Asia peng sungih a ummi hmuahhmuah in in dungtun ih in tlansan ṭheh zo ti cu na thei. Cuih sungah Figelas le Hermogenes khal an tel. 16Asinain Onesiforas cun voi tampi ka thin i nuamter ruangah Bawipa in a zaangfahnak cu a innsaang sungah thlenter hramseh. 17Thawng sungah ka um nain i zahpi loih Rom khua a ra thlen vete in i hmuhsuak hlan lo i hawl ciamco. 18Khi Ni ah Bawipa in zaangfahnak pe hramseh. Cule Efesa khua ah ziang tlukin ka hrangah hna a ṭuan ti khal fiangtein na theihmi a si.


Rethei Zet Dinhmun In 6D Thawn Phun 10 Ong Thei Chin Tleirawl Khal Bawmtu Nei Zo – Vapual Auaw\nAugust 18, 2020 vapual auaw Chin Thuthang 0\nMyanmar rampum huap phun 10 result ah Wijar twai dinhmun in hmat tambik 520 tlunah 6D ngah thei Chin tleirawl Wai Yan Linn Kyaw cu phunsang tlawng a peh vivo theinak ding hrang bawmtu a nei zo.\nChin Tleirawl Wai Yan Linn Kyaw cu Irrawaddy ramṭhen Kyiankhin Myone Zinandaung khua in phun 10 phi a si ih tui kum Myanmar ram Wijar twai ah 6D ngah thei le hmat hmu tambik a si. A nauhak laiah a pa ( kawl ) cu rul cuk in a rak thi ih a nu ( Asho Chin ) in a hmeihpi. An khua cu khawte berek meisa ngah lo le Phone signal khal um lo a si ih phun 10 cu bawda ah um loin tlawnginnpi ah kai a si.\nCuvek dinhmun ah beidong men loin a dinhmun a fiang, hmat tamzet thawn phun 10 a on rori a ṭul timi a thei ih nasa zetin a zuam. Ca a thiam ruangah zirhtu pawl khalin an ngaina ih amah khal felfai zet a si. Kuva a ei lo,kuak a fawp lo ih nuncan ṭhazet a nei. Unau 3 an si ih upat bik nunau pasal nei zoin Thailand ah hlawh aw a si ih a nau pahnih tlawngkainak ding a kuat ṭheu. Amah khal innsang thawn a si tikah duhvekin a kuat thei lo. Wai Yan Linn Kyaw ih nau cu phun 8 kai rero lai a si.\nHivek dinhmun in phun 10 cu 6D thawn a ong ih Wijar twai ah hmat tambik a si cu online ah nasa zetin thehlar a si. Harsa te dinhmun in phun 10 ong a si ruanah phunsang tlawng peh dingin sumpai an nei lo, a dinhmun in a tlin lo tiah a thuhla tarlang rero sak a si ih mi tampi in a thuhla an rak hmu, an zangfah , midang hmuh dingah an thlahzawng vivo cu bawmtu ding a nei zo.\nMai dinhmun thei ih zuam ,teima , nuncan ṭha Wai Yan Linn Kyaw bawmtu ding cu Yangon ih ABC Telecomm Company Co Ltd, (MIB Group of Companies) Director Daw Phyo Phyo Win a si ih phunsang tlawng a ṭheh hlansung a cemliam hmuahhmuah a tumsak thluh ding a si. ( Pyi Myanmar )


6D Thawn Phun 10 Ong Thei Chin Tleirawl Sunloihnak Ah Esther Le Tan Khun Kyaw Tel – Vapual Auaw\n6D Thawn Phun 10 Ong Thei Chin Tleirawl Sunloihnak Ah Esther Le Tan Khun Kyaw Tel\nAugust 20, 2020 vapual auaw Chin Thuthang 0\nRethei zet tlunah pa nei nawn lo, a nui’ hmeihpi dinhmun in 6D thawn phun 10 ong thei Chin tleirawl Wai Yan Linn Kyaw ( Salai Bo Htaw ) cu tuisun ah Chin Christian Alliance ( CCA ) hohanak in Yangon ah sunloihnak caan hman a si ih Myanmar Idol season 4 in ramsung mipi theih hlasakthiam Tan Khun Kyaw le Esther khalin an telpi ve.\nIrrawaddy ramṭhen Kyiankhin Myone Zinandaung khua ih fimzir Salai Bo Htaw cu tui kum Myanmar rampum huap phun 10 result ah Wijar dinhmun in Myanmar ramsung ih hmat hmu tambik 520 le 6D ngah thei a si. A nauhak lai in a pa in a rak thihsan zo ih a nu ( Asho Chin ) in a hmeihpi. Unau 3 an si ih a u pakhat pasal nei zo cu Thailand ah hlawh aw in a nau cu phun 8 kai rero lai a si. An Unau hnih tlawngkainak ding cu Thailand ih a u in theitawk a kuat ṭheu. Asinan, amah khal innsang thawn a si tikah duhvekin a kuat thei lo ih Salai Bo Htaw tei unau cu harsa zetin tlawngkai an si.\nSalai Bo Htaw cu bawda tivek khalah um thei lo, tuition kai thei lo a si ih tlawnginnpi ah kai in theitawk ca zuam a si. An khua ah meisa a um lo ih phone khal hman theih lo a si. Asinan, a dinhmun ih zir in theitawk a zuam ih harsatnak ruangah beidong men loin ca ṭhaten a zir ,a zuam cu 6D thawn phun 10 a on tlunah Wijar twin ah rampum huapin hmat hmu tambpi a si phah.\nPhun 10 cu dinhmun ṭha zetin a ong nan,phunsang tlawng pehnak ding sumpai a neih lo ruangah a thuhla cu online ah thlah a si ih phunsang tlawng a kainak ding hrang bawmtu ding a neih zo tlunah tuini ah CCA in Yangon khawpi ah ropi zetin sunloihnak an nei. Sunloihnak ahcun capi phunphun, laksawng phunphun le sumpai khal hlan a si. Himi ah rampi huap hlasakthiam pahnih Tan Khun Kyaw le Esther khalin an telpi ih zaihla in mipi an awi tlunah Chin tleirawl Salai Bo Htaw cu ṭongkam in thazang peknak an nei ih laksawng khal an pe veve a si.\nNazi 5 Hnuah Kalaymyo Cetzung Sung Ih Inn Kang An Mit Fel Thei


HNAM THLEIDANNAK RUANG AH TLANGVAL KUM 23 MI, MIPI HMAI AH THAT TUAR – Ethuthang\nHNAM THLEIDANNAK RUANG AH TLANGVAL KUM 23 MI, MIPI HMAI AH THAT TUAR\nFebruary 3, 2018 Iris Hnem crime, india, murder, World\nHnam, phungsang, phunniam thleidanaw nasazetnak hmun Delhi ah namte hmang in mipi hmai ih thatawnak a suak.\nThat a tuartu Ankit Saxena (23) hi hindu miphun a si ih Muslim fala a nei mi innsungsang pawl in Tagore Garden metro station mipi hmai ih namte thawn an dawt that mi asi.\nPolice report mi vek asile Saxena le a falanu hi tuhlan kumhnih luanzo ihsin an duhaw thokzo ih a nunau nu sungkua pawl in rem an ti lo ruangah an um nak hmun tiangin an ṭhawn aw. A leng a suak ding khal le a hmai khuh ter in mi pakhat tal an thlunter ringring.\nPasal nei thlang ding asi ruangah a duh taktak mi Saxena thawn metro station ih tongaw ding in an phone aw. Nunau nu cun a sungkua pawl thlunding phang in a pa le a u nau pawl innsung ah tawh a kharhkhum. Vansiatnak ah a nu a ra tlung ngelcel ih a pa le a unau pawl cu sangka a ong hnu ah Saxena cu an hawl.\nSaxena cu a falanu hnen a thlen hlan lamzin ah an man ih kan fanu khawi ah na thup ti`n mipi hmai ah namte thawn an dawt cih ih a hngawng an hlep. A falanu cun ka tlangvalpa a thi ti a theih veten police pawl hnen ah ka sungkua pawl ih thatmi asi ti`n a report ih a pa, nu le a pu cu an kai cih. Fala nu cu thuthup police hnen asim ruangah a pu rualpipawl ih that ding phang in police pawl in an safehouse ah an thup.\nAn thuhla theitu mipi pawl cu falanu sungkua pawl um nak inn hmai ah feh in a zamrang theitawk ih thu ṭhensak dingin duhphawrhnak an nei ih police pawl an buai celcel.\n← KHAI UICO PA THAWN MINUTE 1 CAAN IN PE TA UH (+video)\nCAPE TOWN NELRAWN RIM A NAM THLANG →\n2018 Russia FIFA World Cup puai ah Cocaine, Marijuana tivek riittheihsii kensian a si\nApril 28, 2018 Author Comments Off on 2018 Russia FIFA World Cup puai ah Cocaine, Marijuana tivek riittheihsii kensian a si\nNEPAL RAM IH SUAK MI TI LUNGMAWL THEI KHUAITIZU DANGLAM (+VIDEO)\nMarch 10, 2018 Iris Hnem Comments Off on NEPAL RAM IH SUAK MI TI LUNGMAWL THEI KHUAITIZU DANGLAM (+VIDEO)\nApril 10-11 Leitlun hmun dangdang ih Thilcang hrekkhat (+VIDEO)\nApril 13, 2018 Iris Hnem Comments Off on April 10-11 Leitlun hmun dangdang ih Thilcang hrekkhat (+VIDEO)


Bush Dennak Kedam Tuahtu Si Cuh Aw! - Chinland Today Media\nDecember 23, 2008 6:37 pm·0 comments\nIndia leh Pakistan Karlak thu sosang US in a ralbawi Pakistan ah thlah\nIndia Prime Minister Monmahan Singh cun mizanah New Delhi ah India ramdang palai 120 hmaiah thusinmin Pakistan leilung ihsin misual pawlin India an rung tibuai ringring ruangah India in a sanlet ve a ttul ati. Mumbai ih buainak nasazet a thlenhnu in India leh Pakistan karlak thuhi nikhat hnu nikhat a sosang vivo ih. India ralkap bawibik General Deepak Kapoor cu Pakistan ramri Siachen vurram leh Jammu & Kashmir leh hmundangih ralkap pawl timtuah awkdan zohfel dingah fehter asizo. General Deepak Kapoor hin ramri tluanih ralbawi dangpawl khal a hmu vivo dingih a ttulmi thilah hmainawr vivo dingih forhfial nak aneiding tiah zum asi.\nHimi laiah Pakistan khalin a ralkap raldo nak vanzam pawlcu khawpi dangdang ah a zuangkual ter ciamcove ih India ramri ah ralkap a kuatbet ciamco ve.India khalin Pakistan ramri ah Air force leh ralkap tamzet a ret rero ve. India ralkap pawlhi Jaisalmer, Barmer, leh Bhuj ah retbet rero ansi. Punjub khalah BSF pawl ralringzetin umter ansi. Pakistan Prime Minister Yousuf Raza Gilani cun an ramcu humhim tengteng a tumthu a simih India ramri buainak hmaitawn dingah Pakistan cu a ralring asi ati. Pakisten Prime Minister cun an ramcu a himtawk ti khal simin an ralkap pawlcu an caktawkih Pakistan ram humhim dingah a ralkap pawlcu an ringtawk asi ati. Mipi leh ralkap pawlcu Pakistan ram humhim nakdingah an lungrual tikhal asimbet. Hiti vak dinhmun asi ruangah America khalin a ralkap hotu lu Joint Chief of Staff Admiral Mike Mullen cu zamrang zetin pakistan ah a thlahih Pakistan cozah mipawi mawh pawl a kawmcih ding. America ralbawi Mullen hin Pakistan President Asif Ali Zardari leh ralkap uktu General Ashfaq Parvez Kayani khal a kawm dingih Pakistan National Security Advisor Mehmood Ali Durrani cu mizan ah a kawmzo. America hin Mumbai buainak ruangah Pakistan cu misualpawl parah khohkhah zetih thilti dingin a nawr ringring…\nBush dennak kedam tuahtu si cuh aw\nUS President Bush dennak kedam tuahtu Turkey ram Company cun hivek kedam hi a leiduh an tamtuk ruangah a tuahtu hlawhfa minung 100 lenglo a ruaibet tiah ansim. Istanbul ih Baydan Shoes cun hi kedam hi kantuah asi tiih an puanhnuah leitlun ram dangdang ihsin a leiduh tuhi an tamzet tiah ansim. Hi kedam hi model 271 anti ttheu ih tu ah cun Bush shoes ti’n a hmin an thlengzo. Bush dengtu Muntader al- zaidi ih nau Zeidi cun hi kedam hi Turkey tuahmi silo in Iraq tuahmi asi a zumthu asimve. a naupa cun sumdawng pawlin hlawknak dingih an rakhmangtum cu pawi atithu khal asim. Bush dennak kedam hi Syria khalin an mai tuahmi in anrak relve ih cun Egypt Company khalin an mai tuahmi in anrak relve. US Company pakhat cun himi vek kedam hi bun 18,000 an order ih Iraq ah bun 15,000 kuat an tum. ..\nHimi laiah Bush dengtu Muntader al- zaidi cun tikcu remcang umsehla Bush cu densal acak thu a simsal. A naupa Aday al- zeidi cun a upa cu thawngin ah nasazet in an hremih a duhlo cingin ngaidam dilnak ca an nganter asi ati. President Bush a den ruangah a thubuai cu tuithla 31 ah Iraq Higher Judicial Court ah relsak asi dingih. a mah hi tuithla 14 ih ankaih hnuah kuakvam in an dep ciamco ttheu tin an sim. Iraq ralkap pawlin an hremnakah a ha khal an thawngbalsak thluhih Thawngin sungah hin a bawngbite khal an hlihsakih Zialpi laifangah an ih terih mi pakhat patumpi in tidai a tawih ciamcoih hrihrual in a vuak ciamco betih a hmaikhal a dup thluhih a hnarkhal tthit ttulkhawpin a a tlek a ban leh a ke a thlingthluh tin an sim..\nFranch Engineer pawlin Cable hricat peh\nLeitlun ram dangdangih Internet leh Telephone thatheilo Mediterranean Tipi thuanthum hnuaiih Cable hri tumpi siatcu Franch Engineer pawlin an tuah ttha rero lai. Robot Submarine hmangin tipi thuanthum hnuaiih Cable zamcat cu a zim leh a zim hawlsuakin an laksuah hnuah Engineer pawlin an pehsal ding. Hi Cable tumzet hi kandung tlawngkai ninga ah khan Sicily leh Tunisia karlak ih cat asi tiah theih asiih Egypt cun cable hripi dang sihin Internet leh Telephnoe an ti tthathei thlang tiah ansim. Asinan Middle East ih ram tampi ah hi hripi cat ruangah internet leh Telephone ah nasazetin buainak an tawng. Franch mithim pawlhin Tipi thuanthum sunglut lawng Robot hmangih mawnmi, Hector hmangin Cable cathi an hawlsuakin nihnih thum sungah cunan tuah thatsal thei zum asi. hi Cabla cat hi Tipi thuanthum sunglut lawng hnuailam ih caicehpi in a hrutcat asi dingtiah zum asiih. Hi vek Cable tumpi lawngin ziangtin a hrutcat thei ding tihi khawruah harza asi tiah mitampi in an ruat…\nPM Singh In LK Advani Hman Tlak Lo A Ti


Ralhrang Pawlin Mipi Lakah Buainak Suak Dingin An Cangvai – Meifar\nJune 21, 2022 admin Lawrkhawm 0\nRalhrang pawlin Falam khuasung mipi le CNO/CNDF karlakah hmuhthiam awklonak suak dingin an cangvai thu CNO in an phuang.\nChin State, Falam khua ih umhmun khuar ralhrang pawlin June 15, 2022 zan ah Cinmual vengsung ih um nauhak tlawnginn kiangah bomb an puah ih meithal an kap ciamco, tualsung mipi pawl cu thlaphang in an um. Ralhrang pawl ih cangvaihnak a si ih mipi le CNDF hmuthiam aw lo dingin an tuah.\nA thaizing ah tlawnginn fehnak lamzin kap ah ‘Tlawngkai hlah, Falam hmin na siater. Nan fa pawl ruak nan hmu duh asile tlawngkai ter uh” tin catar mi hmuh a si. Himi catar mi zoh tikah cangantu hi Falam ṭong ngan thiam hrih lo a si ti a theihtheih. Ralhrang pawl ih tarmi a si ih mipi ralkap pawl ih hminsiat dingin an cangvai.\nJune 17, 2022 zan nazi 10:00 hrawngah Falam khua, Tlanglo vengsung ih um tlawnginn kiltu ralhrang pawl cu anmah le mah an kapaw ih a hmun ah ralhrang pakhat a thi, ralhrang pawlin mipi ralkap ih kahthat vekin an langter tum ih an kiangkap cu meithal in an kap ciamco.\nRalhrang pawlin an kiangkap hrawng an kap ciamco ruangah tualsung mi pakhat ih kut ah an kap ngah, innsung ih thilri bungrua khal an kap siat. Baila khua ih inn pakhat khal ralthuampi in a tlak siat. June 19 zan nazi 10:00 hrawng khalah san um loin ralhrang pawlin pukpi an kap. Falam, Tat Kone ih umhmun khuar ralhrang pawlin ralthuampi vei 5 an kapsuak.\nCNO in, “A parlam ih kan tarlang mi pawl hi ralhrang in CNO/CNDF le mipi thehdarh aw dingin an cangvaihnak a si. Kannih CNO/CNDF cun leitlun huap dothlennak daan le dun thlun in tlawngta nauhak le tlawnginn hi kan siatsuah lo ding. CNO/CNDF ih cangvaihnak a si lo ti kan lo theihter” tin an tarlang.\nThinheng In Inn Ihsin A Tlansuak Ih A Hlo Lanta, A Nu An Phone Ih ‘Na Fanu Na Hmu Duh Asilen Ting 5 In Pe Aw’ An Ti


CNDF, PDF (Kalay) Le Ralhrang Pawl An Doawknak Ah Ralhrang 36 An Thi – Meifar\nCNDF, PDF (Kalay) Le Ralhrang Pawl An Doawknak Ah Ralhrang 36 An Thi\nDecember 23, 2021 admin Lawrkhawm 0\nChin National Organization: “Kah-awknak Thusuah (13/2021) 2021 December (23) ni ah Kalay Peng, Chaungkhuah khua le Natchuang khua lamih in ra nortu ralhrang SAC ralkap pawl cu CNDF le PDF (Kalay) kom-aw in, mah le mah kilhim-awknak ah kan rak kap ih sunvu deuhthaw khatlam-khatlam kahawknak a thleng a si.\nTuini kahawknak ah ralhrang SAC ralkap lam ihsin mi 36 an thi ih tam zetin hriam an tuar. SAC ralkap lam hin ralthuam tumpi pi pawl thawn cawl loih in kah ih hlei ah, vanzam hmangin nasa zetin in kap a si.\nAsinan, kannih CNDF lam ahcun besia tuk lomi hriamhma ngah mi pakhat kan umih, a dang pawl cu himdam te’n kan sip kir sal thei a si.\nAtu fangah khatlam-khatlam ih kahawknak kan cawl hrih nan ziangvek caan poh khalah kahawknak suak sal thei dinhmun a si ruangah doawknak kiangkap ih ummi khua mipi pawl ralrinte’n rak um cio dingin kan lo theihter a si.”


Parte Khua Kiangah CNDF In Ralhrang 5 An Kap That – Meifar\nParte Khua Kiangah CNDF In Ralhrang 5 An Kap That\nFebruary 11, 2022 admin Myanmar 0\nFebruary 10, 2022 zinglam nazi 9:30 ah ralhrang motor 22 le bike 15 cu Falam khuasung ah an va lut ih Vankau tlangpar ih ralkap sakhan ah an feh. Ralhrang 8 cu Cawngheng khua par lam ihsin Var lilawn lamah an suk.\nJanuary thla sungah Falam khua kiangah nasa zetin an kapaw ciamco, ralhrang motor tam zet an thlengsal ruangah Falam bazar ih dawr ong pakhat in khuasung ah kahawknak a suak pang ding ti kan phang zet’ a ti.\nChin National Organization in, “Kah-awknak Thusuah: Chin Ramkulh, Falam Peng ah ralhrang SAC mawtaw 22 cu Eiin kuat ding in February 9 ah an so.\nCumi Mawtaw hmaiah hmainor in ṭuanvo a laksaktu ralhrang SAC pawl cu Falam peng, Parte khuakiangah CNDF in an rak kap ih ralhrang SAC lam in mi (5) an thi hliamtuar khal an tam. CNDF lam in hliamtuar umloten dung an sipsal thei”.\nThih Leh Thlih Tin Tiva Ih Fen Nunau Ava Run Ih Milem Lubul Arak Si\nFala Pakhat Cu An Innsang An Harsat Tuk Ruangah A Thianghlimnak A Zuar


Rinsan Tlak Sinak - Chinland Today Media\nJanuary 13, 2010 11:14 am·0 comments\nPathian zum lomi lakah ziaza zohtthim tlak in nung uhla tthat lonak a tuahtu tiin sual lo puh hman haisehla, nan nuncan tthatnak an hmu dingih Pathian cu an thangtthat ding a si. -1Peter 2:12\nKan dung naite ih leitlun huap sumpailam harsat buainak ruangah mi in an sumpai cazin an zoh fel cio. Tangka cawi a ol ruangah mi tampi cu a hmanlam ah an raalring lo. An thil duhmi leinak dingah paisa khawl an paih lo ih an cawi hluahhlo men. Leibak neih an poisa lo. Hmanseh buainak a thlen tikah sumpai neih cu thil thupizet ah a cang lohli.\nA baak ih thil lei theinak an rem thu an than hnu ah thuthang siartu in, “A baak ih thil lei theinak rem timi cu thil pakhatkhat na lei thei tinak a si lo; thil pakhatkhat na tuah a ttul tinak a si,” a ti.\nHimi thuhrampi hi mi ih zum le rinsan tlak sinak khal a huap cih. Cumi cu lei theih a si lo; ttuan ttulmi a si. Rintlak mi pawl thawn pawlkom aw in an hnen ihsin caan khatte sung mi ih zum le rinsannak kan cawi thei men nain a fung maw a rang in kanmahte neih kan ttul.\nMi ih zum le rinsannak co dingin zumnak phuan suah thei a ttul. Khristian pawl hrangih cumi a ttul sannak cu zum lotu pawl in kan nuncan tthatnak ihsin Pathian an thangtthatnak ding hrangah a si (1Pet. 2:12). Zumtu kanmah in zum lo asile Pathian khal an zum thei lo ding.\nRinsannak co dingih nun cu upat tlak ih nun khi a si. Mi in in zum dingih Pathian an thangtthat ding.\nMatthai 9:10-13; 20:28; Luke 6:12 sungih Jesuh Khrih nunzia vekin ziangti’n na nung thei ding?\nKan nuncan ziaza kan fingkhawi asile\nkan sunlawi upatnak cu amah te a fingkhawi aw ve ding.\nPathian Bangtu Zohman An Um Lo


VOL. 1 SESSION 6 - Hre Mang\nVOL. 1 SESSION 6\nDungthluntu pawl cu Krih thei dingin kawhmi, Khrih ah thang dingin kawhmi, Khrih hrangah fehsuak dingin kawhmi an si.\nNetabik kan zirzo mi ah Khrih dungthluntu nun ziangvek asi ti kan zir zo: Khrih dungthluntu cu bulpak Khrih thawn pehzawm awk hlei ah community ah zumtu unau pawl thawn pawlkom awknak nei in Khrih palai si ding thu kan zir.\nCan tawite thlacamnak in can hmang uhsi.\n· Pathian hnenah lungawi thu sim aw: Kawhhran member si in zumtu unau pehtlaihnak na neih mi parah lungawithu sim aw, Khrih ih milesa pawl thawn pehtlaihnak nei in pawlkomnak na neih mi parah lungawithu sim aw.\n· Pathian in amai duhmi rawngbawlnak Pathian lungput thei thei dingin thlarau bawmnak dil aw.\n· Pathian hnen thlacam awla fimnak dil aw, kawhhran member sinak ih umzia ziang asi, Pathian in leitlun ah ziangtin hna a tuan ih ziang atumtah, ziangtin a cangvai timi pawl thei thiam dingin thlarau fimnak dil aw.\n“Ralkap pawl, tipar khual tlawng pawl, ralkap thazang cak pawl! Thla reipi kan cuan rero mi ralpi do awknak hmaitawn ding nan si thlang. Leitlun pumpi mit in an lo zoh. Leitlun pumpi ihsin zalennak duhtu thinlung mit in an lo cuan ih an lo thlun asi.”\nAtlun ih thutlangtar mi hi American ralbawi General Dwight D. Eisenhower in June 6, 1944, leitlun ralpi voihnihnak ah American ralkap pawl fehsuak dingin thu a pek zawngah a tongkam asi. Himi Eisenhower in American ralkap pawl thu a pek tiangah leitlun ralpi do awknak ah Axis ralkap pawl in Europe ram tampi an neh ih an uk, nasaten an hrem, harsatnak namen lo a um laifang asi. Leitlun pumpi in runsuaktu ding an cuan laifang asi.\nAmerican le Allied ralkap pawlin European ramah ke an thlak in ral an do taktak hnu kumkhat sungah Europe ram tampi cu Axiz ralkap pawl kut ihsin runsuak an sita, lungawitlak za asi.\nCuvek in leitlun pumpi ah milai pawl cu sual,thihnak sal sungah an tang theh. Asinan Jesuh Khrih in thihnak a tuar ih a thohsal hnu ah leitlun pumpuluk milai, sual le thihnak saltang pawl runsuak dingin a ralkap pawl thu a pek zo asi. Jesuh in leitlun ralkap vekin hriamhrei le meithal a hmang lo, a kawhhran hmang in sual cu neh in a um ih a uknak ram cu catbang loin a kau sinsin, a karhzai sinsin asi.\nJesuh Khrih dungthluntu dinhmun hi Jesuh cangvaihnak ral do awknak ah na tel ve asi. Jesuh ih mission leitlun pumpi miphun hmuahhmuah hnenah nehnak thu than in ram lak ding mission ah tel ve dingin kawhmi na si. Jesuh ih hnatuan mission ah tampi a telmi lakah a tawi famkim bik in sim theih asi: dungtlungtu si ter vivo ding asi. (Making disciple).\nKawhhran mibur cangvaihnak sungtel ah siar tel na si ruangah, ziangtin na dinhmun canpual neihmi na ruat?\nMidang hnenah Jesuh thu na sim tikah ziangvek lungawinak maw thinlung tawntehmi na nei?\nBIBLE THUANTHU THEI AW\nJesuh in leitlun aratsan thu a sim. A ratnak san bik, a mission hnatuannak bik cu a hmaisa bik le neta bik ah a dungthluntui pawl hnenah a simmi ah a fiang zet. A sim hmaisa bik mi cu dungthluntu pawl a kawh tikah a simmi ah a lang. Session 1 ah Jesuh Khrih dungthlun dingin mai duhhrilnak in timtuahnak thu kan sim zo. Tu ah leitlunah Jesuh in ratsan hnatuan mission thu sim hrih uhsi.\nMathai 4:18-20, 18Jesuh cu Galilee Tili kapih a feh rero laiah ngakaitu unau pahnih, tili sungah sur vorh in nga an kaih rero kha a hmu. Cuih unau pahnih cu Simon (Piter tiih kawhmi) le a nau Andru an si. 19Jesuh cun, “Ka hnenah ra uhla mikaitu ah ka lo tuah ding,” a ti. 20Hmakhatteah an sur pawl cu an tanta ih amah cu an thlun.21A feh vivo ih Zebedi fapa pahnih Jeim le Johan teih unau a hmu. Anmah cu an pa Zebedi thawn an long sungah an um ih an sur pawl an tholh rero. Jesuh cun a vun ko ih, 22hmakhatte ah an long le an pa tanta in Jesuh cu an thlun.\nJesuh leitlunah a ratsan, a dungthluntu pawl hnenah tuanvo a pekmi mission cu tawiten sim theih asi; “I thlun aw” le “milai kaitu” ah ka lo tuah ding a timi ah a fiang.\nJesuh Khrih dungthluntu ih mission “milai kaitu” timi thu ziang na zir ngah, ziangtin na ruat?\nA thi ih a thohsal hnu ah Jesuh in a dungthluntu hnenah leitlun a ratsan, a mission cu dungthluntu pawl hnenah a simsal ih cucu dungthluntu pawl khalih hnatuan, leitlun mission asi tiah tuanvo a pek hai.\nMathai 28:18-20, 8Jesuh cun a pan hai ih an hnenah, “Lei le vanih thuneihnak hmuahhmuah cu ka hnenah pek a si zo. 19Curuangah feh uhla miphun hmuahhmuah ka dungthluntu va siter uh; Pa le Fapa le Thiang Thlarau hmin in baptisma va pe uh. 20Cule ka thupekmi hmuahhmuah thlun dingin va zirh uh. Hngilh hlah uh, san a cem lai hlanlo nan hnenah ka um ringring ding,” tiah a ti.\nA tlun Bible bungcang ah a sim vekin Jesuh ih thupek tluntu ka si tiah raltha zetin na sim ngam maw? Ziangruangah?\nNA MISISON CU JESUH HNEN IHSIN A RA MI ASI\nMathai 28:18-20 ah Jesuh thupek mi “The Great Mission” “Thupek Ropi”tiah sim asi theu. Jesuh in a dungthluntu pawl a kawhnak san, a thlahnaksan, tuanvo a pekmi pawl khaikhawmtu asi. Jesuh ih himi thupek a pek tikah “san deng tiang” (v.20) tiah a sim ruangah nang le kai, tuini minung, Khrih dungthluntu pawl khal kan tel asi.\nJesuh dungthluntu thar na si khal le nang le kei Jesuh ih leitlun mission ah kan tel ve asi. Na tel ve asi. Jesuh Khrih ih dungthluntu tuah vivo ding tuanvo mission cu na life mission, na damsan asi ve.\nJesuh ih dungthluntu mi va tuah vivo ding timi na ruat tikah ziangtin na khawruahnak ah na ruat in ziangvek phurnak na nei, ziangruangah?\nJesuh ih thupek hrampi cu amai thuneihnak parah a hngat aw mi asi, “Lei le van ih thuneihnak hmuahhmuah cu ka hnenah pek asizo” (v. 18). Lei le van ih thucang mi ummi hmuahhmuah parah thuneitu asi timi mi zapi theihter in duhmi asi.\nZiangruangah cucu a thupi? Ziangah tile mission pakhatkhat tuah ding tikah mission tuanvo petu a thupit tluk in a mission khal a thupi asi.\nLeitlun ralpi voi 2 nak laiah American ralkap menmen in Axis ralkap pawl do dingin thu pek sehla zohman in a thu an ngai lo ding. Asinan American ralkap General pakhatin thu a pek tikah American ralkap pawl in German le Axis ralkap pawl do dingin an pok suak ih an do nak asi.\nCuvekin Jesuh cu leitlunah milai in a nungtu hmuahhmuah lakah mi thupi bik asi, a thihnak, a thawhsalnak, a nunnak in ziangkim parah thu neitu asi. Pathian asi, milai khal asi. Curuangah a thupekmi cu amai thuneihnak hnuai ah a ummi parah thu a pek, a duntluntu pawl tuanvo mission in peknak asi. Curuangah a thupek nak in a thu kan lun ding in phut asi.\nJesuh in a thuneihnak thu asimmi ziangtin na sang leh ve ding?\nNA MISSION CU DUNGTHLUNTU TUAH ASI\nJesuh thupek lai muril cu “Leitlun miphun hmuahhmuah dungthluntu va si ter” (v. 19) asi. Asile ziangtin kan tuah ding? Khui tawk in kan thok ding? Dungthluntu tuah cu ziangvek asi? Ziang kan tuah ding?\nLungawi um za asi mi cu Jesuh in amai hmin in dungthluntu kan tuahdan ding step pa 3 awlsam te in zirh:\nFeh: Feh loi tohmun in dungthluntu tuah a theih lo. Jesuh in fehsuak in kan insang, rualpi, inn hnen, community, le leitlun tintian ah fehsuakin Thuthangtha sim ding thu in pek.\nBaptisma: Baptism cu Jesuh Khrih cu keimah bulpak rundamtu ka bawi asi Jeush zumnak cu mipi hmai ah phuansuahnak asi. Kan hnatuan cu midang pawl kha sual nawn lo dingin va tuah asilo, kawhhran ah khawm aw ringring dingin va tuah asifawn lo. Kan hnatuan cu Jesuh Khrih rundamnak Thuthangtha sim in a theitu le cohlang tu pawl kha Jesuh Khrih ah an zumnak phuangsuak dingin tuah asi.\nZirh: Dungthluntu tuah timi cu piangtharnak ah a tawp lo. An piangthar hnu ah Jesuh ih zirhmi hmuahhmuah thlun dingin zirh dingmi an si. Khatlam zawngin sim asile Jesuh Khrih zumtu thar, dungthluntu thar pawl kha Jesuh dungthluntu ih nundan ding pawl cipciar in zirh ding kan si.\nA tlunih tuah ding pa 3 lak ah ziangmi na hrangah a harsa bik ding, ziangruangah?\nJesuh dungthluntu dinhmun in ziangvek tawnteh mi hmuhtawmi na nei?\nJesuh dungthluntu va tuah sin hi “discilpleship” tiah an simmi cu asi. A thangso reromi, theh ti um lo mi asi. Tikcu a lak zet ding. Leitlun damsung Jesuh dungthlun ka theh zo ti a um lo. Jesuh dungthluntu cun thangso rero ding, thantawp ti khal a um lo asi.\nThinsau ten,nangmah le nangmah na zohawk tikah beidong mei hlah. Cuvek thotho in na rianmi, Jesuh tunghltuntu pawl par khalah na thinsau ter aw la beidong mei hlah.\nNangmah bulpak nunah ziangtin Jesuh Khrih cu na rundamtu ah na co hlang ih ziangtin Jesuh dung na thlun timi cu na hmanrua tha –midang dungtluntu va tuah sin ding na tul zetmi asi ding. Zumtu hrek khat cu ziangtin Jesuh thawn an tong aw,rundamnak an co timi midang simsin an ning a zak, an harsat zet theu. Harsat cing khal in sim ding asi, midang zohman hnoihnok lo ten tawnteh mi thu sim ding asi.\nA awlsam bik cu a hnuailam thusuhnak sang phah in sim aw:\nJesuh Khrih na cohlan, na piangthar hlan nun ziang vek asi?\nJesuh Khrih ziangtin na thei ih ziangtin a dungthluntu ah na cang?\nJesuh Khrih dungthluntu na si hnu ah ziangtin na nun a danglam, a thleng aw?\nNangmai hmuhtawnmi testimony cu nangmai hrangah siseh na testimony ngaitu hrangah siseh hmual nei zet asi thei. Can a umdan ih zir in na group lakah na testimony sim aw. Group sungah na simnak in midang hnenah Jesuh rundamnak Thuthangtha sim thiam dingin zir awknak tla asi.\nTHLACAM DIL DUHMI\nBible siar/zir lawng si loin zarhkhat sungah ziang tuah ding timi na group leader thawn ruat khawm uh.\n· Bible siar ding pawl siar theh aw\n· Pathian hnenah thlacam in leitlun ah Jesuh mission ah na tel ve nak hrang thlacam aw. Nitin ten Jesuh dungthluntu tuah sin dingin thlacam aw.\n· Nitin te Pathian thawn can hmang in tikcu pe aw.\n· Bulpak Bible zir ding pekmipawl Bible siar lawng si loin zir aw, thusuhnak pawl sang aw\n· A tuzarh sungah a malbik mi pakhat hnenah Jesuh Khrih rundamnak a tultu hnenah na testimony sim aw\n· John 14:6, “Keimah cu lamzin, thutak, le nunnak ka si” timi zohlo in ngah aw.\n· Na kawhhran pastor lole kawhhran hruaitu tuzarh sungah tong aw la ziangtin Khrih rundamnak Thuthangtha karhzai ternak ding hrangah na tel thei ve ding timi sut awla tuah aw.\n· Leitlun pumpi miphun hmuahhmuah cuan aw. Leitlun ah ziangvek in zovek pawlkom pawlin Jesuh Thuthangtha an sim ih ziangtin na tel thei ve ding timi ruat aw.\n1. Mark 14:32-52\n2. Mark 14:53-72\n3. Mark 15:1-15\n4. Mark 15:16-32\n6. Mark 16:1-8\n7. Mark 16:9-20\nJesuh in a dungthluntu pawl hnenah leitlun mission thu ziang a sim:\nLuke 10:1-2, 1Cuih hnuah Bawipa in midang sawmsarih le pahnih a hriil ih amah a fehnak ding khawkip le hmunkip ah khan pahnih pahnih in a rak thlah sung. 2An hnenah cun, “Rawl khawm ding a tamzet nain a khawmtu ding an malte a si. Curuangah rawl khawmtu ding tam sinsin a thlahnak dingah lo neitu hnenah thla cam uh.\nJesuh dungthluntu tuah dingin Jesuh thupek na thlun rualrual in thlacam hngilh hlah. Na mission tuansuak dingin thlacam cu hmual nei bik le man nei bik asi.\nCuruangah na pehtlaihmi milai pawl lak ihsin Jesuh Khrih ih rundamnak Thuthangtha theihttul pawl hmin list tuah aw. A tam thei bik in ruat aw. An hmin ngan aw. Pathian hnenah thla cam aw la an hnenah Pathian amah le mah phuang suak aw dingin an hmin sal in Jesuh Khrih rundamnak an co ngah thei nak ding hrangah thlacam sak aw.\nKa thlacam sakmi hmin list:\nNA MISSION CU LEITLUN PUM ASI\nBible sungah Thuthangtha pa 4 pawl in Jesuh ih thu pawl in sim. Tirhthlah bu in kawhhran dinthawk dan thu pawl in zirh. In zirhmi cu Jesuh Khrih in amah dungthlun duhtu pawl hnen ihsin a rawngbawlnak hram a thok timi kan hmu.\nTirhthlah 1:7-9, 7Jesuh in an hnenah, “A cuih tikcu le nithla cu ka Pa ih thuneihnak ih khiah-mi a si ih nannih theih ṭulmi a si lo. 8Sikhalsehla nan hnenih Thlarau Thianghlim a rung thlen tikah cahnak huham thawn nan khat ding ih Jerusalem le Judea ram le Samaria ram hmuahhmuah le leilung tlun a deng tiang keimah ih theihpitu nan si ding,” tiah a ti. 9Cutiih a sim ṭheh tikah Jesuh cu an mithmuh rori-ah vanah laakso a si ih mero in a phen ih an hmu thei nawn lo.\nA tlunih Bible bungcang hin The Great Commission thawn ziang pehtlaih awknak a nei?\nJesuh in hmun pathum a sim: Jerusalem, Judea ram hmuahhmuah le Samaria, le leitlun deng tiang. Jerusalem cu Jesuh a rak tlanlennak amah thawn a nai awk biknak hmun asi. Cuvek in nang khal nangmah thawn a naibik, na insang, community, pehtlaih mi ihsin na thok thei asi.\nNa insang, rualpitha pawl hnenah Jesuh thu sim dingah ziang thu sutnak na nei?\nNa ngai pawimawh bikmi minung pawl hnenah Jesuh thu sim dingin ziangtin ke na kar hmaisa bik ding?\nPahnihnakah, Judea ram hmuahhmuah le Samaria ram timi pawl cu Jerusalem leng lam, a kiangkap minung miphun pawl thu a simmi asi. Cuvek in nang khal na insang lenglam, na khua, community ah nangmah thawn a nai aw mi minung pawl hnenah Jesuh rundamnak Thuthangtha sim in dungthluntu na tuah thei asi.\nA tlunih thu simmi ziangtin na thinlung sungah ruahnak a suak hmaisa bik?\nNa inn hnen, veng, community ah Jesuh theihpitu, Jesuh rundamnak thu sim dingin ziangtin ke na kar hmaisa bik thei ding?\nA pathumnak ah “Leitlun deng tiang” thuthangtha sim in dungthluntu va siter dingah Jesuh in a dungthluntu pawl thu a pek. Cuvek ngaingai in dungthluntu pawl in Jerusalem lawng si loin a kiangkap le leitlun hmun tintian ah kawhhran an din ih dungthluntu an tuah vivo. Missionary na si tengteng ding tinak asilo, leitlun pumhuap Khrih Thuthangtha simnak ah na tel ve thei dan a um asi.\n“Leitlun deng” tiang thuthangtha sim ding timi na theih tikah ziangtin na ruat?\nJesuh thupek thlun thok dingin ziangtin ke na kar thok ding?\nNA MISISON AH KAWHHRAN A TEL ASI\nKrih ih dungthluntu in leitlun pumhuap dingthluntu si ter dingin tuanvo na nei asi (Mat. 29:19). Cuvek thotho in Jerusalem, Judea ram hmuahhmuah le Samaria ram pawl khalah rawngbawl ding tuanvo na nei asi. Nangmah te lawngin Jesuh thupek zapi ten na tuan theh thei lo, nangmah hnakin a tumsawn mi Khrih ih mibur community ah na tel a tul asi.\nKhatlam in sim asile Jesuh thupek na thlun ih na tuansuak nak ding hrangah kawhhran na tul asi.\nA tlunih thusimmi parah ziangtin na ruat?\nSession 4 ah kan zir zo vekin Khrih dungthluntu pawl cu Khrih ih ruangpum kawhhran pehzawmtu kan si. Mahte lawng a cangvai mi kan si lo. Cutin kan umnak kawhhran ciar ah tuanvo in pek vekin thlarau laksawng khal pek ciar kan si.\nRoman 12:4-8, 4Kan ruangpi hi pakhat a sinain taksa ṭhen tampi an um ih cuih taksa ṭhen pawlih hnaṭuannak cu an bang aw lo. 5Cu bangtuk in kannih khal mi tampi kan si nain Khrih thawn kan pehzom awknak ah cun pum khat kan si. Kan ruangpi ih taksa ṭhen pawl an peh awk thluh vekin kan peh aw thluh ve a si. 6Curuangah laksawng phun dangdang kan ngahmi cu Pathian zaangfahnak kan cozat ciarin hmang uhsi. Kan ngahmi laksawng cu Pathian thu phuan ding a si ahcun zumnak kan comi zat in phuang uhsi; 7cubangtuk ṭhiamṭhiam in midang riantu ding kan si ahcun rian uhsi; zirhtu ding kan si ahcun zirh uhsi; 8midang thazaang petu ding kan si ahcun pe uhsi. Kan neihmi thilri kha midang hlawm ding kan si ahcun siang zetin hlawm uhsi. Hotu ding kan si ahcun taimazet in ṭuan uhsi; midang hnenah zaangfahnak langtertu ding kan si ahcun lungawi soparte in langter uhsi.\nJesuh dungthluntu na si vekin ziangvek thiam hleicetmi, thlarau laksawng, ti thei zawng, laksawng na co mi a um?\nKawhhran member pakhat dinhmun in na laksawng co mi pawl kawhhran tungdingtu dingah ziangtin na hmang thok thei ding?\nJesuh dungthluntu pawl cu zokhal anmah le tawk zawn ciar in Kawhhran sungah riantu an si thei nak ding hrangah thlarau laksawng pek an sit theh. Cutin kawhhran member pakhat ciar in anmah le laksawng comi vek ciar in Jesuh an rian tikah kawhhran a harhdam asi.\nEphesian hnenah ca a kuat tikah Paul in hitin a ngan:\nEphesian 4:15-16, 5Duhdawtnak thinlung kengin thudik kan sim kan rel sawn pei ih kan lu a si mi Khrih sungah a phunkim in ṭhang ding kan si. 16Amah Khrih ih uknak hnuai ah taksa ruang parih ṭhen dangdang pawl cu remte in an peh khawm aw ṭheh. Hlikhlok ruhcaang pawl in taksa ruangpi cu hmun khatah an kaikhawm ṭheh. Curuangah taksa ruang parih ṭhen dangdang cu anmah ih hnaṭuan ding ciar an ṭuan tikah taksa ruangpi cu a zatein duhdawtnak in a ṭhangso a si.\nA pehawknak dawtdawt in a um: Jesuh dungthluntu sinak in Jesuh thawn kan pehzom awk tikah kan thlarau a harhdam. Jesuh thluntu dinhmun in thlarau laksawng kan co mi ciar kan hmansuak tikah kawhhran a harhdam asi.\nLeitlun thuanthu ah kan hmuh vekin a harhdammi kawhhran cu leitlun thuanthu an thleng asi.\nKawhhran ruangah na umnak community ziangtluk thlawsuah asi ti ziang na hmuhmi a um?\nKawhhran in leitlun a thlawsuah mi na hmu maw?\nPathian in a lo duhsakmi cu Jesuh Khrih cu bulpak in thuk zetin na thei ih nitin amah thawn nan bulpak pehzawm awknak thansoh ter sinsin asi. Cutin thlarau laksawng na co mi pawl cu Khrih ih mission thansohnak, a ram karhzainak, kawhhran tungdingtu ah hmang ih na umnak khua, veng community tuah thatu ah nahman awk dingmi asi.\nJesuh Khrih ih dungthluntu pakhat dinhmun in hmailam pan in na thansoh vivo nak ding hrangah ziang na tuah sunzawm ding?


Monywa Thawnginn Sungah Chin Nauhak Kum 1 Mi A Thi – Meifar\nChin state, Tedim Township, Val Bum (ဗာလ်းဗုမ်း) khua ih um Pu Ning Muan Lian le Daw Htwe Nu tei fapa kum 1 mi Mang Tawi Hung cu a damlo bese tuk ruangah 2020 kum thok lamah Mandalay siizungpi ah an fehpi.\nThlakhat sung an tuamhlawm hnuah an tlungsal ih sibawi in piahaw sal dingin an rak sim. Covid-19 thlisia a hrang ruangah bus vaksuak an um lo ih an buai zet. Cutin November 5, 2020 ah Kalaymyo ih um mipa pakhat in Mandalay ah motor lei dingin feh a tum ih a motor ah an to.\nSagaing Division, Pale khua ih Khin Aye Nat Check-Gate ah ritheihsii do pawlkom police pawlin an rak kai. An hmai ih tlan motor sungah ritheihsii an kai ih cumi cu an tomi motor neitu ih ta an ti ruangah an zaten an kai thluh.\nPu Ning Muan Lian ih rualpa in “Sualnak zianghman an nei lo. Motor khal lamzin ih an tonmi a si, an sungkhat khal asilo ih an hmeltheih khal a si fawn lo. Pehtlaih awknak zianghman an nei lo nan rinhlel thu in an kai, curuangah inn lam ih um putar (naute pu) khal a thinhar tuk ih rawlei thei lo, itthat thei lo ih aum hnu January 6, 2021 ah a thi.\nAn fapa damlo khal thawnginn sungah a thi (March 23, 2021 ah). Tuitiang an thubuai khal an relsak hrih lo, Monywa thawnginn sungah thla 8 sung an um zo.\nRalkap in thawngtla pawl an suah tikah khan an suah ve dingah kan ruat nan vanduai thlak zetin an tel lo. Tuiṭum an suah tikah cun an tel theinak dingah thlaza kan cam. Innsang harsa zet an si ruangah lawyer khal an sang thei lo, bawm theitu lawyer nan um asilen in bawm hram uh. Inn lamah an fanu pakhat aum lai” a ti.\nYae Oo-Kalaywah Lamzin Ah Mithi Ruak, Lubul An Sar


A U A Run Ruangah An Kap That, A U Khal An That – Meifar\nA U A Run Ruangah An Kap That, A U Khal An That\nSeptember 12 zinglam ah Magway Division, Taung Laung khua kiangih um ralkap pawl ih phone MyTel ban cu zo ti theih lo pawlin an siatsuah ih an urkang. Ralkap pawlin ban siatsuahtu cu an hawl vivo.\nA sun nazi 3:00 hrawngah ralkap le palik tam zet cu Taung Laung khua sungah an va lut ih an khuatlang mino hruaitu tei inn ah an lut. Dalan ih sim theinak ruangah mino hruaitu kum 40 mi Ko Myat Soe cu thu an sut ih kut an thlak ciamco, a kawng ah meithal in veihnih an kap.\nA nau kum 20 mi Ko Pyae Gyi in a tuar thei nawn lo ruangah a u cu ava run ih an rak kap that. Cumi hnuah Ko Myat Soe khal thu an sut vivo ih an vua that. Tualsung mi 4 khal an kai ih an thuhla cu theih a si nawn lo.\nTualsung mi pakhat in, “September 13 sun ah ralkap pawl an rasal, an duhmi pawl an kai ngah lo asikhallen kum 15 tlunlam khuasung mino zaten kan kai thluh ding. Nan khua khal kan urkang ding tin in hringhro” a ti.\nRalkap pawlin an hringhro ruangah khuasung mipi pawl cu ramlak ah an tlan. Vishnoi PDF in, “Ban pawl siatsuahnak ah ralkap in PDF silo mino 2 an that, mino 4 an kai ruangah an innsang pawl thwan kan riahsia zet. Mual liamtu pawl khal upatnak kan pe ih an hrangah phuba kan la ding…” tin an tarlang.\nChin Federation Army (CFA) Pawlkom Thar Ih Ṭuanvo Neitu Pawl\nNauhak Kum 2 Mi In Plug Ah Haite A Thun Ih Electric In A Holh That


Ziangtinkim Ih Rin-umnak - Chinland Today Media\nMarch 26, 2009 5:02 am·0 comments\nSiar: Kolosa 3:12-17\nZiang hmuahhmuah nan tuah ah siseh, nan sim ah siseh, Bawipa Jesuh hmin in tuah uhla sim uh. – Kolosa 3:17\nKumkhat Sung Baibal:– Joshua 22-24– Luka 3\n2007 kum August thla ah Minneapolis ih lilawn tumpi a kiak ih Mississippi tiva sungih a tlak tikah minung 13 an thi. Cumi hnu hrawng cu tipi tlun ih lilawn ka zawh tikah cuih thu ruat loin ka um thei lo.\nCumi hnu ah Discovery Channel a khaan peh TV sungah Dirty Jobs timi ka zoh. TV sungih thusimtu Mike Rowe in thir tlang pipi siithuh tupa hnenah thu a sut. “Na ttuanmi parah uar ding a um lo ti law,” a ti. Siithuh pa in, “A um lo ngai, asinain ttuan ttul hrimhrimmi hnattuan pakhat a si,” tiah a sawn.\nCuih siithuh pa cu saklam Michigan ih Mackinac lilawn pi ih khuacuannak a sunglam siithuhtu pa a si. Theihsak tlak lo a hnattuan cu lilawn tumpi ih ruh ke pawl a sunglam ihsin a lenglam tiang thir-eek a kai ih lilawn siat ding khamnak ding hrangah a si. Nitinte in Mackinac lilawn tlun ih fehtu mi 12,000 pawl in an hnattuan ttha te’n ttuan thei dingin hih siithuh pa an ring ti an hmu baan lo.\nPathian in rin-umzet ih hna kan ttuanmi a hmu. Kan ttuanmi a tum khal a fate khal a caancaan cu zohman in in theih sak lo na’n a thupibik a simi Pa Pathian in in zoh ringring. Tusun ah kan hnattuan ziangvek khal siseh, “Bawipa Jesuh hmin in a zate in ttuan cio uhsi!” (Kolose 3:17).\nZiangvek hnattuan khal ttuan awla,\nA tuum, a fate khal siseh;\nNa tha neih tawp in ttha te’n ttuan aw,\nZiangahtile a zate’n a hmu tthehtu a um.\nPathian hrangih ttuan tikah nitin hnattuanmi hi kumkhua man a nei


Ziinpi ih suakvak kum kimlo nauhak pawl khal an him nawn lo - Falam Online Media\nZiinpi ih suakvak kum kimlo nauhak pawl khal an him nawn lo\nYangon : Thingangyun myone ih um tleirawl Mg Htet Aung Lin (kum 15) cu March 12 ah Kawl ralkap le palik in thihrulh in an thawi.\nAmah hi lamzawh duhphorhnak ih telvemi a si lo nan kawl ralkap le palik pawl cun zinglam nazi 11 hrawng ah an kai ih thihrulh in an thawi hnu ah kum kim lo a si ti`n zaanlam nazi 6 hrawng ah an thlah sal.\n“Ka tupa te hi ziinpi lam ah hmuk lei dingin a feh ih palik le ralkap pawl in an kai. Nauhak a si thu le lamzawhnak ih telvemi a si lo thu a sim rero hai nan an ngai duhlo ih thihrulh in an thawi hnu ah an kai” tiah Mg Htet Aung Lin ih ni Ma May Thit Saa in a sim.\nCuih kumkimlo Mg Htet Aung Lin cu vuakthawi in an kai hnu khalah nasatak in an thawi bet. Funghreu le meithal tawkawng thawn an sutnak pawl cu a vual teptep thluh. Alu khalah an vuak nasatuk ruangah rawl khal ṭhiṭha ten ei thei lo in a luak rero tiah a sungte pawl in an sim.\nMa May Thit Saa cun “lamzawh duhphorhnak ih telve sisehla cu ruahdan khal a dang thei. Asinan, palik le ralkap ih vuakthawinak cu lamzawhnak thawn hmunhla veng dang ah a si. Atuih an thil ti dan cu lamzawh duhphorhnak ih tello pawl khal kan him nawnlo. Ziinpi ih hmuk lei suakvak nauhak pawl tiang an him nawn lo. Cuvekih dinhmun sia ah kan thleng thlang” a ti.\nMarch 12 thotho ah Mandalay ih kum kimlo nauhak pakhat khal palik pawl in nasa takin an thawi ih an vuakthawi lai video tawi cu online ah a darh thluh a si. (Irrawaddy)\n← Hruaitu mino 5 kai dingin palik in ca an suah\nFalam ih Kaihkhih tuar kan unau 3 dinhmun →


Miley Cyrus Concert An Kham - Chinland Today Media\nAugust 24, 2014 1:57 am·0 comments\nMiley Cyrus cu Dominican Republic ih 3 September thla ih concert tuah ding a si. Asinan acang dan, hnipuan hruk dan a mawi lo ih “camel toe” ( private parts ) zahpi lo zet ih acangvaihnak tete cun Dominican law thawn a kalh ruangah Dominican Republic ih thuneitu pawl in an ram lut dingah an duh lo asi.\nHlasak lamih milar pawl kham a rak tuar zo tu pawl:\n1. 2013 ah Beyonce cu Pyramids in a rak kham dah.\n2. 2013 thotho ah US singer Kesha cu Malaysia, Kuala Lumpur stadium ih concert tuah ding a si nan a thuanhnaw hruk dan le cangvaih dan cu Malaysia zumnak thawn a milawk loh ruangah an rak kham ve dah.\n3. 2012 ah rapper Snoop Dogg khal Norway ram in siichauh ( marijuana ) drugs phun khat thawn a ra lut tum ti an theih ruangah an rak kham dah.\n4. 2012 ah Lady Gaga khal Indonesia Islamic groups pawl in ara luh an duh loh ruangah lamzawhnak an nei ih acozah in buainak pi a thlen a phang ruangah lut lo dingin an rak kham ve dah.\n5. 2012 ah Madonna khal Russia in a rak kham ve zo. Ziangah tile a state parah Pussy Riot pawl a tel ter tum ve ruangah Russian cu a siang lo. Pussy Riot hi Russian ih band pakhat rampi ih huat tukmi band asi.\n6. 2006 ah Jay-Z khal a hla thu (lyrics) mawi lo tuk ruangah China in aram sungih concert neih ding a siang lo.\nPolice-in An Hawl Rero Mi Pa Miley Fehpi Mi Jesse\nLionel in Miley le Bieber A Uar Lo Nasa\nYou Tube Website Ih Awnmawi Laksawng, Girls Generation In Ngah


October 14, 2009 6:02 pm·0 comments\nAmah in, “Nan do awknak cu baang thlang uh, Keimah hi Pathian ka si kha thei uh; Miphun hmuahhmuah tlunah bawibik ka si ih leilung pumpi tlun khalah bawibik ka si thotho,” tiah a ti. -Saam 46:10\n– Isaiah 43-44\n– 1 Thesalon 2\nHa tuahnak tokham parah ka to, ka ha ngetnak kua sung an run virh ding ttih ah ka ttang ciamco. A naazet khal le tuar dingin ka raalring cia. Ka mit-hmai le ka um daan ah ka ttih ti a lang. Ha siibawipa cun in zoh ih, “Ttih hlah, daite’n rak um men aw,” in ti.\nThil ol a si lo. Ttihzet cing ih ttih lo vek ih um tum cu a harzet. Ha tuahnak tokham parah lawng si loin thlaraulam nun thu khal ah cuvek in a si thotho.\nHa tuahnak hmun ih ka um daan vekin Khrih thawn kan pehtlaih awknak ah Pathian ih duh daan vek ih um loin ka duh daan in um ka tum ttheu. Cuih caan ah a harbikmi cu daite ih um tum, ziangvek thu hman ra thleng seh thungaithlak ih Pathian rinsan ding hi a si.\nSaam 46:10 ah, “Nan do awknak cu baang thlang uhla dai te’n um uh. Keimah hi Pathian ka si kha thei uh, miphun hmuahhmuah tlunah Bawibik ka si ih leilung pumpi tlun khal ah Bawibik ka si thotho” a ti. Ka helhkam awk caan ah hih Baibal cang in thindai te’n um ih Amah thei dingin raalrinnak in pek. A kilkhawinak sungah hnangam teih ka colh thei lawngah hnangam tein ka um thei ding.\nBawipa, Na hnen lawngah colhdamnak a um ti kan thei,\nKan buainak cemter dingin in bawm hram aw;\nIn pek dingmi rinsan thei dingah,\nNa duhdawtnak ttaang sungah colhdamnak kan hmu. Amen\nPathian in kan hmailam caan a thei,\nA ttaang sungah him in kan um.


Democracy 7 | VCTH\nHome » Cahram » Theihkauhnak » Democracy 7\nBy vcth on August 13, 2010.\nDaan ih Uknak (Rule of Law)\nMilai thuanthu kan zoh tik-ah, uktu leh daan hi thu hmunkhat tluk a rak si ṭheu. Ziangah tile daan cu uktu pawlih duhdan ih tuahmi a tam. Siangpahrang san le ralkap uknak (Aa-nar-shin) san zoh le a fiang zet. Asinan, hih ukawkdan ṭha lo lak ah democracy ukawknak a tel ve lo. Democracy ahcun Uktu khal daan hnuai-ah a umih daan in a uk cih ruangah duhlo cing (aana) ih ukawknak thawn a danglamnak a si. Cu ruangah, democracy ram ahcun “daan ih uknak” timi hi um lo theih lo a si.\nBuainak a nei dahlo mi acozah ti cu a um lo nan, hih ‘daan ih uknak’ ruangah mipi ih zalennak le covo (rights) pawl cu a cang thei tawk humhim sak in an um. Cu tikah, buainak a dem ngaingai. Cu hlei-ah, siangpahrang ukawknak le daanlo ih ukawknak pawl hi ukawknak tlamtling an si lo zia a lang ter fawn.\nDaan ih uknak timi sullam cu zo vek mimal, milian, farah, ram uktu le mipi khal daan leng in an cangvai theilo tinak a si. Democracy ukawknak ah a cozah pi cu daan hnuaiah a um ih, daan sung lawng-ah zalen zet in a cangvai thei a si.\nCu bakah, daan cun mipi pawl ih duhdaan sawn in tuah a siih, uktu siangpahrang pawlih lungpuak vek ih tuah mi a si lo. Mi burkhat, ralkap hotu pawl, biaknak lam hruaitu pawlih duhnak vek men ih tuah theih khal a si lo.\nDemocracy uknak hnuaiih um mipi pawl cun khawtlang daan an neih mi pawl an thlun ih, cule, an mai tuahmi daan leh dun hrangah an pum an pe aw fawn.\nDaan a thluntu ding pawlin an mai lungkim tlang nakin daan an tuah lawngah dingfelnak a um thei tiin ruat a si. Daan a thlunlo tu dingin, daan a tuah a si le cu dingfelnak a um lo ti thawn a bang aw.\nDaan uknak hnuai ahcun a hngetkhoh zet mi leh a zalen mi court (Thuṭhennak zung) a um ṭul. Cuih hmun ih thureltu pawl in cozah hnaṭuan pawl, ram hruaitu lubik lam pawl par tiang an thu ṭhensak thei tiang in thuneihnak an nei a tul. Cu hlei ah, hruaitu pawl thurelsak a si tik ah mit-hmai zoh awk ṭul lo in, mi zaran pakhat dinhmun in daan vekin an thu relsak an si.\nCu ruangah, Judges (Thuthentu) pawl cu zirsang, thiamsang bakah hna upat thiam tu le zalen zet ih thurelcat theinak nei mi an si a ṭul. Upadi le politics tuahnak ah dikhman zet in thu an ṭhen theinak ding ah thuṭhentu pawl khal democracy daan hrampi cu an thlun hrimhrim a ṭul ve.\nDemocracy daan pawl cu: daanhrampi ngan mi (Written constitution), upadi le thlunding mi daan pawl, biaknak le nuncan ziaza lam zirhnak, nunphung, cin leh daan pawl ah hram ṭoh ih tuahmi an si. Daan cu ziang vek thuhla ruangah tuah a va si khal le mipi ih zalennak le pianpi canpual a humhim sak tengteng ding timi khi thupi bik ah ret a si fawn.\nHih democracy daan cu, mi pakhat hrang a si lo le pawlkom pakhat hrang ahcun a kaih-awlo zet, a remcang lo zet tla a si thei. Ziang ruangah tile, himi daan pawl cu mi pakhat leh pawlkom pakhat hrang ih tuah mi a silo ih, mi zapi, daan hnuai-ah rualran te’n humhimawknak an neih theinak ding kha thupi ah ret in tuah mi a si.\nCu hlei-ah, mipi pawl kha mawhnak nei lo cing ih thawngthlaknak, kaihhremnak in leh thuhla umlo in an inn sungah lut tahrat in duhduh ih an neihmi thilri lonsak an si lonak ding in daan ih humhim an ṭul. A dang zawngin kan sim a si le, rammi pawl kha ramsa nun in nunglo dingin daan in a kham hai a si.\nRam mipi cu sualnak ruangih kaih an tuar a si khal le cawhkuan ter an si cih lo ding. An sual taktak maw sual taktak lo ti theihtheinak ah an thu relsaknak an nei dingih, cumi ah kaih a tuarmi in mipi hmaiah a suallo thu a phuang theinak caan tla pek a si ding. Cun, a mah sual puhtu kha thusut theinak le hmaton ih biak theinak caan tla pek a si dingih, cumi hnu ah a sual leh suallo cu thuṭhentu pawl in an relcat ding. An sual ti theihfiang hnu lawngah cawhkuan pek a si dingih, sualnak a tuahmi thawn a kaihaw mi cawhkuannak lawng pek a si ding.\nSualnak thawn a kaihaw mi cawhkuannak timi cu, ar firtu pa kha, hnaṭuan har leh thawng kum 10 tivek thlak a ngah lo ih, a tuahmi sual a fate le a tum ih zir in a cawhkuan ngahmi tla a te in a tum ve thei tinak a si.\nRam mipi cu an mai duhnak tello in ziang thu hman thahrum hmangin sim leh phuang ter an si lo ding. Hih ‘daan ih uknak’ kan timi in mipi cu thahrum hmangih hremnak in siseh, diklo zetih sual puhnak in siseh, cuih tlunah palik pawl in diklo zetih an cangvaihlo nak ding pawl lak ihsin a humhim a si.


HRUAITU THA - Hre Mang\nHruaitu tha timi cahram hi Chin Youth Association ( CYA ) ih dilnak vekih nganmi a si.\nHruaitu ttha timi thutlangpi sim tikah a hmun le ram, tikcu le minung ih zirin a danglam thei ruangah ziangvek dinhmun khalah a dik ringringmi thutlang khaikhawm, simthiam a harzet.\nMahlemah uk aw, fehnak lamzin fiangfai ten thei, midang ciahneh, hruaimi pawl thawn lungawi tlangih tumtahmi ngah suak thei dingin san thuanthu ih zirin milai fimthiamnak le bungrua pawl hman thiamnak pawl hi hruaitu ttha pawlih neihmi asi theu.\nTidai leuh thiam dingin cahnah parah zirh awk a theih lo veki hruaitu ttha si dingin cahnah parah zir a theih lo. Curuangah hruaitu ttha thu ka ngan tikah casiartu zapi ten a takin an nunnakah an hlawkpi, nunpi, tthathnempi mi si dingah thlazam ka cam.\nI. AMAH LE MAH A UK AW\nMilai pakhat cio in pehtlaihmi kan nei. Milai cun kan pehtlaihmi in man in neihter. Kan pehtlaihmi lakah Pathian, mahlemah, midang, le sersiammi pawl tla an si ih cumi lakah a thupi bik cu Pathian thawn pehtlaih awknak asi. Mi pakhat cu ziangvek asi ti cuai thlai tikah a pehtlaihmi parah zoh in sim theih asi. Cutin hruaitu ttha cun a pehtlaihmi ziangkim ah a tthabik in a nung ringring. Cui a tthabik timi cu milai nun hramthawhnak, sersiamtu Pathian in sersiammi pawl nuntu, khawsak, ziaza si dingin a simmi pawl thawn mil aw ringring asi.\n1) Pathian thawn pehtlaihnak: Pathian a um asi ti zum na cingin a nitin nunah Pathian umlo vekin a nungtu cu rinsantlak, hruaitu ttha asi thei dahlo ding. Pathian hman a ttihzah lo ahcun milai cu a ttihzah dahlo dingih Pathian hmaiah a rinum lo asi ahcun milai parah a rinum dah fawn lo ding. “Pathian ttihzah cu fimnak hram asi” tiah thufim in a ngan bangin hruaitu ttha cun amah le Pathian thawn an pehtlaihnakah thianghlim, tluang le ziktluak zet pehtlaihnak a nei hrimhrim ding asi. Uico hmanin a pu a thei ih a pu ih thu a lung.\nMilai sinsin cu sersiamtu ka nei asi ti a theitu cun amah sersiamtu a Pathian thu hnuai ah nungin pehtlaihnak thianghlim, catbang loin a nei ringring ding asi. Amah sersiamtu Pathian ih tumtahmi hrangah nungin Pathian duhmi tuahding a zuam ringring ding asi. Hruaitu ttha cun Pathian thawn an pehzawm awknak ah a tisa duhnak thlun loin Pathian thu sawn in a nung. Cutin ziangkim a pehtlaihmi cu amah sersiamtu Pathian thawn an pehtlaihnak ah hram a tohmi asi.\n2) Mahlemah: Hruaitu ttha cun midang a hruai hlanah amahlemah a hruai aw, a ukaw asi. Mahlemah hman hruai aw, ukaw thei lo mi in midang an hruai tikah mitcaw le mitcaw hruaiaw vek an si. Amai khawruahnak, tongkam, taksa peng hmanawknak, mit in a zohmi, a hna le kaa sungah a luttermi, a pehtlaihmi, a neihmi ttuanvo, tikcu caan le sumsaw bungrua a neihmi ziangkim ah a ukaw, kai hruai aw theitu cu hruaitu ttha asi. Hruaitu ttha cun amahlemah a ukaw thei ih amah thawn a pehtlaihmi ziangkim a felbik in a kaihruai aw ringring asi. Amai ttuanvo le lungawi diriamnak thu ah midang a mawhsiat dahlo ih a ttuanvo cu felbik in a zuam sawn asi.\n3) Sersiammi: Milai cu leitlun sersiammi parah thuneitu, uktu dingah sersiammi kan si vekin hruaitu ttha cun leitlun sersiammi parah ttuanvo a neihmi a ngaihthah lo. Amah thawn a pehtlaihmi sersiammi, ramsa, ramnung, le hramkung le leilung, boruak ziangkim parah sersiamtu ih duhzawng, a pehtlaimi milai pawl lungawinak tipungtu ah ziangkim a pehtlaihmi sersiammi parah nuntu khawsak a thiam. Sersiammi siatsuahtu asidahlo ih ceimawi, tuahttha, le kilkhawitu asi sawn. A neitu Pathian ttihzah in ziangkim a pehtlai.\n4) Midang: Hruaitu ttha cun midang a pehtlaihnakah nunphung, biaknak thurin Pathian thu le cozah kumpi vengsung milai pehtlaihawknak dan le dun pawl thlun in a nung. Amai insang hrangah hruaitu ttha asi ih amah thawn a nai aw bik a inn hnen, amah tittha tu, khawpi, kawhhran, pawlkom, miphun, cozah kumpi hnen khalah siseh dan dinglai a pahbal loih a pehtlaihmi poh hnenah thilttha tipungtu asi ringring. Midang parah siatnak tlentu asi dahlo ih midang in tthatnak an ngah dingmi khamtu khal asi dah lo. A pehtlaihmi milai tinkim hnenah amah sersiamtu Pathian ih palai a ttuan ringring.\nII. A FEHNAK DING A THEI TU\nHruaitu ttha cun a fehnak ding a thei. Ralttha zetin a feh. A to men dah lo. A tumtahmi a fiang ih tthuktthun lo ten hmailam ah a feh.\nHruaitu ttha cun amah thawn a pehtlaimi parah remttul, tuahtthatttul, hmailam pannak ding lamzin fiangzet in a hmu. Ahmuhmi parah midang mawhsiattu asilo ih amah in ke a karih, hmai a hruai.Midang fialmi lawng tuahtu cu hruaitu asi dah lo. Hruaitu ttha cun midangih an tuah hlanah amah in a tuah.\nA tuahmi cu thilttha lakah a tthabik asi ti fiang zetin a hmu ih dunglet hawi loin a feh. A fehnak lamzin parah hnget zetin kaihmi a nei ih ralttha zetin a feh. Ziang a tumtah ti a theihfiang tikah thu nepnawi in a lamzin a hnaihnok lo.\n1) Sumang: Hruaitu ttha cun amah thawn a pehtlai mi, a hnattuan le ttuanvo thawn a pehtlaihmi pohpoh a hliakhlai ih amai dinhmun le a mipipawl dinhmun khal fiangzetin a thei. Cutin atufang dinhmunah ziangvek a thalo mi a umih, ziangvek dinhmunah mipi an thleng, senpi vangtlang hlawknak, tthatnak a um dingih thuanthu ziangtin tuahtthat asi ding ti fiang zetin a hmu. A fehnak lamzin cu Pathian ih hmuhtermi asi ih a fehnak ruangah midang a siatsuah loih a fehnak lamzin ruangah a tuahmi le amai nun thawn a pehpartu pohpoh hlawknak le tthathnempi mi asi ti a fiang. Sunmang a nei ih ruahsannak thawn cui lamzin parah a feh asi.\n2) Rinsanmi: Hruaitu ttha in a rinsanmi cu Pathian asi ringring. Pathian a um asi ti zum na cingin Pathian hnakin rinsansawnmi neitu cu hruaitu ttha asi thei dah lo. Pathian rinsantu pawl cu an tangdor ih milai rinsantu pawl cu an puarthau. Mi puarthaupawl cu Pathian in a do ruangah an tawpnak cu rei lo teah an hlawhsamnak in dung a thlun theu.\nA pahnihnakah, hruaitu ttha pawlin an rinsanmi cu an hruaimi mipi pawl asi. Mipi pawlih duhdawt tlaihsannak, hngatawknak, lungrualnak, thazang parah hngataw in hruaitu ttha cu mipi thangzang parah a thum aw ringring. Hruaitu ttha cun a rinsanmi a theih tikah thanaunak le ttihnak lak ihsin ralttha zetin ke a kar ngam.\n3) Tumtahtawp: Hruaitu ttha cun a tumtahtawp a theih ruangah thunepnawi men ah a buai dah lo. A tumtahtawp le thiltthabik daltu ding thilttha satliah pawl a buaipi lo. Cuhnakin thilttha menmen tampi cu a tthabik, a tumtahtawp pitlin suak dingin a thupi lo sawn pawl cu a tanta sawn asi. Cutin a tumtahtawp tlinsuak asi tikah mipi pawlin ziangtluk an tthathnempi ding ti a thei fiang.\n“Sumpai a hloh tikah zianghman a hlo lo, ziaza a hloh tikah ziang hmuahhmuah a hlo theh” tiah mirang thufim in a sim. Hruaitu ttha cu biaknak lam thuken, leitlun milai nunphung, khawsung le vengsung milai nuntu khawsak, senpi pomtlangmi nun mawi, cozah dan ding lai pawl thlun in zohthimtlak nunmawi nunpi tu asi. A thupten a nun le midang hmuh ah a nundan a dang lam dah lo. Amai hlawknak hrangah midang mithli a tla ter dah lo ih midang siatnak hrangah a hramhram in zianghman a tuah dah lo.\nSum ngaina mi asi loih dingfelnak in amai nun a ukawk hnuah midang khal a kaihruai sawn asi. Rinsantlak mi le hruaitu ttha si dingin pawl a sawm dah loih lamtang a tuah dah lo. Amai nun cu mei eng vekin kiangkap umpawin an hmuh tikah, a fehnak lamzin cu senpi vangtlang tthatnak lamzin pi asi ti a langterih midang in rinsannak thawn an tlun sawn mi asi. Duhdawnak thawn midang zawnruahnak in a nungih ziangkim a cangvaihnak cu pawnlang, langnak men in zianghman a tuah dah lo.\nHruaimi neilo cu hruaitu asilo. A feh khal asile a tawivak men asi. Hruaitu ttha cun dungthluntu a nei ringring. Amah lawng a vak dah lo. Hruaitu ttha cun a hruaimi pawl a thei ih an duhmi duh lo mi, an cahnak, an tawntaihnak, an harsatnakpawl a theihsak. A hruaimipawl thawn pumkhat nun in an nung.\n1) Midang ciahneh thei: Hruaitu ttha cun ahmuhmi, sunmangpawl cu midang hnenah cianneh dan a thiam, calai in siseh tongkam in siseh tuahnak in siseh a sunmang ih tthatnakpawl cu midang in an hmuh le theih ve theinak ding hrangah a zaphuan. Cutin midangin a sunmang tthatnak an hmuh tikah a dung an thlun. Cutin a dungthluntu pawl cu thilttha tuah dingin a ciahneh hai asi.\nHuatnak le thilttha lo tuah dingin ciahneh si loin thilttha, duhdawtnak, remdaihnak, le senpi vangtlang hlawknak tipungtu dingah a ciahneh sawn mi asi. Hitler cun thinhengnak, huatnak, iksiknak, le midang dodalnak thawn German mipi pawl a rak ciahneh tikah Jews million 6 an that ih leitlun ralpi tiang an rak suahpi. Hruaitu ttha cun huatnak le thilttha lo hmanrua ah hmang tahratin innpi sak cu vunnel parih inn sak vek asi ti a thei. Thilttha tuah in dingin midang a ciahneh.\n2) Amai thatnak hnakin a hruaimi pawl thatnak thupi sawn: Hruaitu ttha cun amai hlawknak le tthatnak hnakin midang tthatnak le hlawknak thupi sawnah a ret. A kaihruainak cu amai hmakhua sialnak le hlawknak hrang asi lo ih a hruaimi pawl hlawknak tthatnak hrang sawnah asi. A hruaimipawl hnen ihsin ngah ding a tumtahmi si loin a neihmi theihmi le hmuhmi thilttha cu a hruaimi pawlin an co ve, an hlawkpi ve thei nak dingah a kaihruai.\n3) Zohthimtlak nun: Milai in kaa in simmi hnakin mit in hmuhmi kan zir awl sawn. “Ka tuah vekin tuah hlah, ka sim vekin tuah aw” ti si loin hruaitu ttha pawl cun anmai nun rori in zohtthimtlak in an nung. An tongkam le tuahnak a zulhpeh aw ringring.\nAn tlinlonak an thup dah loih an sinak vek cekci in a dungthluntu pawlin an thei. Cutikah amah le mah cu asinak silopi in mi famkim vekin a nung lo ih a famkim lonak cu zep lam si loin a hruaimi pawl thawn pumkhat sinak, sihcih awknak, khat le khat tunding awknak canttha hmanrua ttha ah hmangin zohthim dingin amah a nung hmaisa.\n4) Canpual tha sangka onsak: Hruaitu ttha cun a hruaimi pawl tthangso dingin canpualttha sangka a on sak. A hruaimi pawl cu amah hnakin an tthasawn ding a duhsak ih ziangtik hmanah iksiknak thawn lamzin phihsaktu asi dah lo. Amah in a thlen thei lo nak hmun sang sawn thleng thei dingin a hruaimi pawl lamzin a khihhmuh sawn. Duhsaknak thinlung thawn a hruaimi pawl tthansohnak ding hrangah amai canpual khal a hmang sawn asi.\n5) Uklo, duhdawtnak, updatnak, in kaihruai: Hruaitu si duhtukah midang simsiat thangsiattu siseh hruaitu si duh ah midang dokalh rerotu pawl hi hruaitu ttha an si har zet. Midang siatnak thawn hmai a phihtfai tum rero tu nunah dingtlak thuttha a um lo ttheu. Hruaitu ttha sinak cu dinhmun asilo, savo zemin zemawk theih asilo.\nHruaitu ttha sinak nun asi. Hruaitu ttha cun mipi duhlo na cingin nekcep tahratin a uk dah lo ih senpi vangtlang duhnak thinlung a kaihruai sawn asi. Lamzin pengah mipi an feh ding khal asile thinsau ten an theihthiamnak dingin duhdawtnak a langter ih a kaihruai sawn. Duhdawtnak, upatnak, rualrannak, duhsaknak le catbanglo pehtlaihnak in mipipawl sihcih tahratin a kaihruai sawn asi. Hruaitu ttha cun hruaitu sinak dinhmun, hruaitu tohkham ihsin mi a kaihruai lo ih amai nun rori cu thilttha lamzin parah a feh ih mipi in an thlun sawn mi asi. Amai nunnak cu lamzinpi parah phahmi vekin a thap aw sawn asi.\nV. MAH LE SAN FIMNAK, HMANRUA, BUNGRUA HMANG THIAM\nLeitlun milai thuanthu herliam thlunin hruaitu ttha cun amai san le minung pawl neihmi theihmi fimnak thiamnak santhar bungrua tthattha hmang thiam dingin a zuam.Amai hrangah a ruat loih senpi vangtlang tthathnemnak ding ruatin a zir, a ttuan, a hawl ih catbanglo in zir rero mi asi.\n1) Milai fimthiamnak: Hruaitu ttha cu mize, zir paih lo, le daithlang asi dah lo ih amai san minung pawl thlennak fimthiamnak cu thiam dingin a hawl, a zir, a nunpi sawn asi. Senpi vangtlang hrang khalah santiluang in a thlenpi mi santhar fimthiamnak pawl hmang thiam dingin lamzin a sialsak sawn asi. Milai fimnak, a thianghlimmi fimnak cu Pathian hnen ihsin a ra mi asi vekin Pathian Thlarau uknak hnuaiah nitin fimnak a zir.\nCui hleiah Moses in a mipi kaihruai thei dingin Egypt ramih fimnak a zir bangin leitlun fimthiamnak phunphun khal taima zetin senpi vangtlang, a kaihruaimipawl hlawkpi ding ruat in a zir tento. A hmuh tawnmi ihsin a zirih a zirmipawl cu a nunpi, cutin a hruaimipawl cu a sangsawn dinhmun an thlen theinak ding hrangah a fimnak thiamnak a hmang.\n2) Milai pehtlaih nak: Hruaitu ttha cun milai pehtlaihnak hmanruapawl a hmang thiam. Tongkam, ca le calai, siseh mibur le bulpak pehtlaihnak siseh urhsun zetin tikcu remcang la in a hmang thiam. Hruaitu ttha cun a hruaimi milaipawl cu a duhmi tuahter dingah si loin an ttulmi tuahsuak dingin anmah thawn pehtlaihnak ttha a tuah ringring.\nCuticun ziangvek thu hla, harsatnak, lungawinak, hlawknak, siatnak a thleng theimipawl lakah an nunnak thawn a pehparmi thu pohpoh a theihpi ringring. Pehtlaihnak cu hmanrua si loin kaihhruainak ih tumtah thupi sawnmi asi ti a fiang. Hmintthatnak, hlawhtlinnak, sumpai le bungruapawl hnak khalin milai an thupi bik ringring ti a thei ih a kaihhruai mi milai pawl thawn catbangloin pehtlaihawknak ttha a nei ringring.\n3) Santhar bungrua: Leitlun santiluang a tlancak tuk vekin santhar bungrua khal a tharthar an suak sinsin. Hruaitu ttha cun santhar bungrua ttha pawl senpi mipi in an hlawkpi ding pawl a hawlsuak ih mipi hrang hman theih dingin a ruatsak ringring. Hruaitu ttha cun amai lalnak, thuneihnak tohkham parah to men loin leitlun khawmual tinah amah le a hruaimi pawlin an hlawkpi dingin santhar bungrua tthattha hawlin a ngaihtuah ringring.\nA khawruahnak sungah a lalnak le a tohkham cu thupibik ah a ret loih leitlun tlan zuamawknak lakah a hruaimipawl cu hmailam an tlan ve theinak ding hrangah santiluangin ziangvek santhar bungrua le hmanrua tthattha a suakpi timi zoh in hmasawnnak lamzin ah mipi a kaihruai ringring.\nHruaitu ttha cu Pathian thawn an pehzawmawknak, amai ziaza, midang thawn an pehtlaihnak, leitlun sersiammi parih a pehtlaihnak le a ttuanvo pawl ttuansuak dingin a fehnak lamzin parah mipi thawn lungkhat ten an fehtlagnnak ah a lang asi.